Diane Rodríguez - Wikipedia, entziklopedia askea.\nLuis Benedicto Rodríguez Zambrano\nGuayaquil, 1982ko martxoaren 16a (38 urte)\nUniversity of Guayaquil (en)\nLatin American School for Social Sciences (en)\ngiza eskubideen aldeko ekintzailea, psikologoa, politikaria, idazlea eta LGBT ekintzailea\nSilueta X Association (en)\nLGBT Chamber of Commerce Ecuador (en)\nRuptura 25 (en)\nPAIS Alliance (en)\nDiane Marie Rodríguez Zambrano (Guayaquil, Ekuador, 1982ko martxoaren 16a) pertsona transexualen eskubideen aldeko ekintzailea da. Gay, lesbiana, bisexual, transexual eta transexualen eskubideen aldeko Silueta X elkartearen presidentea da.\nGizon jaio arren, bere burua emakumetzat dauka. 2009an Ekuadorko erregistro zibilari salaketa jarri zion bere gizonezko Luis Benedicto izena emakumezko Diane Marie izenarengatik alda ziezaion.\n2013ko Ekuadorko hauteskunde orokorretan bere burua hautagai aurkeztu zuen Ruptura 25 alderdiarekin. Ekuadorko lehenengo hautagai transexuala bihurtu zen. Hala ere, ez zuten hautatu.\n2014ko irailaren 19an Ekuadorko lehenengo bikote transexuala eratu zuen bere bikotekide transexualarekin, biak izatezko bikoteen erregistroan sartu zituztenean. Gutxira, baina, banandu ziren.\n2015eko urtarrilean transexualitateari buruzko haurrentzako ipuina argitaratu zuen, Benedicto se siente niña izenburukoa eta bere bizipenetatik idatzia. 2015eko irailean Ekuadorko LGBT Erakundeen Federazioko lehendakari izendatu zuten. Gainera, urte berean, Front Line Defendersen saria irabazteko bost hautagaietako bat izan zen.\n2015eko abuztuan, Fernando Machado, bere mutil-laguna haurdun zegoela adierazi zuen. Nazioartean, haurra erditzeko zain egondako aurrenetako bikote transexualetako bat bihurtuz.\nMultimedia: Diane Rodríguez\nOrriaren azken aldaketa: 17 otsaila 2019, 17:13.


Euskara bultzatzeko eta hizkuntza ohiturak aldatzeko 20 kultur ekintza antolatu dituzte abenduan Basaurin | Geuria\nAna Apika, Eskubaloi taldea eta Mintzodromoa / Basauritarrak\n‘Euskaraz bizi gura dot’ abenduko programazio berezia prestatu du Basauriko Udalak. Orotara, musika, kirola eta kultura erdigune duten hogei ekintza umeei, gazteei eta gurasoei zuzenduta. Egitarauaren lanketan herriko hainbat elkartek parte hartu dute, Euskararen herri batzordearekin batera.\nAzken urteotan Udala eta herri eragileek lan egin duten ildo berean sakontzea bilatzen du abenduko programazio honek. Udalak berak proposatutako ekintzekin batera, herri eragileek kudeatutakoak ere agertu, denek helburu bera bilatuz: euskara bultzatzea eta hizkuntza ohiturak aldatzea.\nEuskararen Egunaren bueltan antolatutako ekitaldi sorta azaroaren 24an izango du lehen geltokia. Xabier Lizaso piano-jotzaileak ‘Izeba tekla’ ikuskizuna eskainiko du 17:30ean Pozokoetxe Kultur Etxean. Hilaren 26an, Social Antzokian, 20:00etan, ‘Maitasunaren itxiera’ antzerkiaren txanda izango da, Miren Gaztañaga eta Eneko Sagardoy aktoreen eskutik.\n‘BEAT’ EUSKARA TALDEAREN AURKEZPENA ETA MUSIKA ESKOLA. Abenduaren 2an, Euskararen Egunaren bezperan, bi ekimen nagusi izango ditugu: batetik, ‘Beat’ izenez jaio berri den Basozelai auzoko euskara talde berriaren aurkezpena, 18:00etan, Basozelai Gizarte Etxean; bestetik, ordu berean baina Social Antzokian, Basauriko Musika Eskolaren ekitaldia: ikasleen emanaldiak eta Xabi Hoo, Kai Nakai eta STR artisten hitzaldi musikatuak izango dira ikusgai, Jon Gomezek aurkeztuta. Ikuskizunera joan nahi izanez gero, gonbidapenak antzokiko leihatilan eskuragai daude.\nEUSKARAREN NAZIOARTEKO EGUNEAN. Abenduaren 3an, ekitaldiz beteta etorriko da Euskararen Nazioarteko Eguna. Goizean goiz, 10:00etatik aurrera, Urbi institutuko, eta San Jose eta Basauri ikastetxeetako 80 ikaslek mintzodromoa egingo dute Solobarria plazan, Berbalagunek dinamizatuta. Gazteekin bereziki antolatu den lehen mintzodromo dinamika izango da aurtengo abenduaren 3koa.\nArratsaldez, umeei zuzendutako ipuin kontaketa egingo du Ana Apikak Kareaga Kultur Etxean, 17:30ean. Eta ordu berean, Solobarria plaza izango du erdigune kulturak: Basauri Eskubaloi Taldeak euskaraz entrenamendu bat nola egiten duten erakutsiko digu; ondoren, 18:00etan, Dantzalagunek dantza-sorta prestatu dute bertaratutako guztiek dantza egiteko; tartean, herriko txalapartarien erakusketa egongo da; azkenik, 18:30etatik aurrera, ‘Denbora muga barik’ bertso-saioa izango da Solobarrian, Euskal Idazleen Elkarteak antolatuta. Lau bertsolarik parte hartu dute saioan, tartean, Ander Anakabe eta Enare Muniategi. Egunari amaiera emateko, José Miguel Etxebarria Álvarez ‘Naparra’ istorioa jasotzen duen ‘Bolante baten historia’ filma emango dute Social Antzokian, 20:00etan. 80ko hamarkadaren hasieran, Komando Autonomo Antikapitalistetako kidea zen Naparra desagerrarazpena kontatzen du pelikulak. Egun horretarako aurreikusita zegoen ‘Koplariak koplari’ emanaldia bertan behera geratu da Xabier Amurizaren familia inguruan izandako gaixotasun batengatik.\nABENDUAN ZEHAR, BASKOT GAUA ETA ‘ZU KAITZ EZ’\n. Abenduan zehar, euskara sustatzeko eta hizkuntza ohiturak aldatzeko helburu bera duten ekintza gehiago antolatu dira. Abenduaren 17an, Baskot Gaua ospatuko dute Berbalagunek 20:00etan Solobarrian. Hilaren 22an, Social Antzokian, 18:00etan hasita, ‘Zu Kaitz Ez’ musika ikuskizuna egongo da ikusgai, Easo Gazte Abesbatzarekin eta Easo Eskolaniarekin.\nEkintza guztiak doakoak izango dira, Social Antzokian azaroaren 26ko antzerkia eta abenduaren 3ko musika ikuskizuna izan ezik. Horietarako sarrerak salgai daude Social Antzokiko ohiko salmenta guneetan.\n‘DENBORA MUGA BARIK’ ERAKUSKETA ETA BIDEOKLIP LEHIAKETA\n. Azaroaren 15etik abenduaren 15era bitartean, Bilboko Moyua eta Basauri Metro geltokietan, ‘Denbora muga barik’ literatura erakusketa egongo da ikusgai. Bizkaiko idazle klasikoen literatura herritarrengana hurbiltzea da Euskal Idazleen Elkarteak antolatutako erakusketaren helburua.\nAbendua euskaraz 2021. EUSKARAZ BIZI GURA DOT\nAzaroak 24 – 17:30 – Pozokoetxe Kultur Etxea\nIZEBA TEKLA. Haur ikuskizuna Xabier Lizaso piano-jotzailearekin\nAzaroak 26 – 20:00 – Social Antzokia\nMAITASUNAREN ITXIERA. Antzerkia\nMiren Gaztañaga eta Eneko Sagardoy\nAbenduak 2 – 18:00 – Basozelai Gizarte Etxea\nBEAT. EUSKARA TALDEAREN AURKEZPENA\nBasozelai auzoko euskara talde berriaren aurkezpen ekitaldia\nAbenduak 2 – 18:00 – Social Antzokia\nBASAURIKO MUSIKA ESKOLA\nIkasleen zuzeneko musika emanaldia\nXABI HOO, KAI NAKAI eta STR\nAbenduak 3 – 10:00 – Solobarria\nUrbi institutuko, San Jose eta Basauri ikastetxeetako gazteen mintzodromoa\nAbenduak 3 – 17:30 – Karega Kultur Etxea\nIPUIN KONTAKETA. Umeei zuzendutakoa, Ana Apikaren eskutik\nAbenduak 3 – 17:30 – Solobarria\nNOLA EGITEN DA ENTRENAMENDU BAT EUSKARAZ\nBasauri Eskubaloi Taldearen eskutik\nAbenduak 3 – 18:00 – Solobarria\nAbenduak 3 – 18:30 – Solobarria\n’DENBORA MUGA BARIK’ BERTSO-SAIOA\nLau bertsolarik hartu dute parte, tartean, Ander Anakabe eta Enare Muniategi. Euskal Idazleen Elkarteak antolatuta\nAbenduak 3 – 20:00 – Social Antzokia\nBOLANTE BATEN HISTORIA. Zinema\nAbenduak 17 – 20:00 – Solobarria\nBASKOT GAUA. Berbalagunek antolatuta\nAbenduak 22 – 18:00 – Social Antzokia\nZU KAITZ EZ. Umeentzako musika, dantza eta antzerki ikuskizuna\nEaso Gazte Abesbatza eta Easo Eskolania\nAzaroak 15 > Abenduak 15 – Basauriko Metro Geltokian\n‘DENBORA MUGA BARIK’ LITERATURA ERAKUSKETA\nEuskal Idazleen Elkarteak antolatuta\nSailkatuta: Basauriko Musika Eskola, Basauritarrak, Beat, Euskararen Eguna, Portada


Gurasoek ezin diete galarazi aiton-amonei bilobak ikustea\nGorenak biloba ikusteko eskubidea aitortu dio haren gurasoekin txarto konpontzen den amona bati.\nAuzitegi Gorenak biloba bisitatzeko eskubidea aitortu dio amona bati, umearen gurasoekin ondo konpontzen ez bada ere.\nEncarnacion Roca epailearen epaiak atzera bota ditu Liriako (Valentzia) Epaitegiak eta Valentziako Lurralde Auzitegiak hartutako erabakiak. Izan ere, bi kasuetan gurasoei eman zieten arrazoia, amonaren asmoa adingabearentzat kaltegarria delakoan.\nOrain, baina, Gorenak ebatzi du aiton-amonak eta bilobak harremanetan egotea onuragarria dena bi aldeentzat, eta gogorarazi du Zigor Kodearen arabera kausa zehatz bat egon behar dela eskubide hori ukatzeko.\nEta epaiaren hitzetan, kausa hori ezin da izan aiton-amonen eta biloben arteko harremanak gurasoentzat kaltegarri direla.\nHorrenbestez, biloba hilabete bakoitzeko larunbat batean bi orduz ikusteko eskubidea aitortu dio amonari. Nolanahi ere, harremana adingabearentzat kaltegarri dela ondorioztatuko balute, eskubidea ukatuko lioketela ohartarazi du.\nInformazio gehiago:Eitb: Gurasoek ezin diete galarazi aiton-amonei bilobak ikustea


Abaltzisketako Ostatuak berriz ere zabalik ditu ateak - Tolosaldea - Tolosaldeko ataria\nAbaltzisketako Ostatuak berriz ere zabalik ditu ateak\nEneritz Maiz Etxarri 2020-01-22 19:59\nBego Altuna amezketar gazteak hartu du ostatua eta herriko denda ustiatzeko ardura; «gogotsu» hasi da lanean, baina «neurria hartu nahian» dabil.\nAbaltzisketako Ostatuak berriz ere zabalik ditu ateak. Bego Altuna amezketarrak hartu du Ostatua ustiatzeko ardura. Ostatuarekin batera, herriko denda ere zabaldu du.\nPintaketa eta txukunketa lanak tarteko, bi hilabetez egon da ostatua itxita. Herritarrek falta sumatua zutela adierazi diote Altunari, eta gogoz zeuden berriz ere ateak zabalik izateko: «Herritarrek hasieratik oso ondo erantzun dute. Gogoz zeuden. Beste taberna asteburuetan bakarrik irekitzen dute, eta astean zehar herria hilda geratzen zitzaiela esan didate». Hamabost egun daramatza lanean Altunak: «Hilaren 7an ireki genuen eta nahiko topera hasita gabiltza, martxa hartu nahian. Hasierakoboomhorretan gaude, baina era berean, neurria hartzeko gogoz nago».\nEz du inoiz ostalaritzan lanik egin amezketarrak baina buruan zuen ideia: «Hau irekitzeko aukera zegoela irakurri nuen, eta buruari buelta batzuk eman nizkion, eta orain egingo dut edo ez dut egingo, eta baiezkoa pentsatu nuen». Gustukoa duen galdetuta «tentazio bat da», dio. «Probatzeko gogoa nuen». Debuta egingo duela adierazi du, baina «gogoarekin nago, eta gauza asko egin nahi ditut».\nBerak hartu du ustiatzeko ardura, baina onartu du, familia bere bueltan duela martxa hartu bitartean «erabat laguntzen». Berea izango da ustiapenaren ardura, eta behin egunerokoan sartuta, poliki-poliki joango da buruan dituen ideiak burutzen.\nAstean zehar, eguerditan, eguneko menua eskaintzen dute. Horrez gain, plater konbinatuak, ogitartekoak, pizzak, hanburgesak, razioak,... «Pixka bat denetik jartzen ahalegindu gara, eta estilo ezberdineko jendea kontuan hartzen ahalegindu gara, hau da, gaztetxoetatik hasi eta helduagoetara bitartekoak». Begetarianoen menua ere badute, nahiz eta, «oraindik hobetzeko gauza asko ikusten ditugun».\n«Guk gure erara prestatu dugu, baina agian publikoak harritu egiten gaitu, eta eskaera hori kontuan izango dugu», dio Altunak. Asteburuei begira, berriz, menu berezia dute. Urte garai honetan, sagardotegi menua martxan jarri nahi dute, eta babarrun jateei ere egin nahi die lekua.\nEgunero 09:00etan zabaltzen ditu ateak, eta bezeroek markatzen dute atea ixteko ordua. Astean zehar lehenago izaten da, baina «hemen ere ostegunetan okertu daiteke kontua», dio irribarre artean, eta azpimarratu du, astean zehar ere jendeak ateratzeko ohitura baduela.\nOstatuaz gain, herriko denda ere zabaldu du eta eskatu beharrekoaz-eta arduratzen bada ere, ahizpa arduratzen dela batik bat kontatu du Altunak. Bertako produktuak sartu nahi izan ditu, eta garrantzia eman dio bai dendan, eta baita jatetxean ere bertako produktuak erabiltzeari. Barazkiak, haragia, gazta eta eztia, esaterako, Amezketako baserrietakoak dira, eta jogurtak Orendaingoak. «Garestiagoa izanagatik ere, kalitatea sartu nahi izan dugu», azpimarratu du.\nOstatutik aparte dago denda, eta harrituta geratu da lehen astean ibili den jendearekin, «ez nuen espero hainbeste jende». Era berean, garbi du herritarrek izan behar dutela bizi irauteko mugarri. Denda aparte geratzen da eta turistek ere jakin dezaten seinaleak jartzeko asmotan da.\nEskolako jangelako otorduak ere ostatuaren esku daude, nahiz eta, bi begirale arduratzen diren haurrei banatzeaz. Asteazkenetan gutxiago badira ere, 17 haurrek bazkaltzen dute bertan.\nBukatzeko, Abaltzisketako Ostatua jendearengana iristeko bide gisa sare sozialak erabiltzen ditu Altunak, eta paraje ederrez inguratuta, «kalitatea, bertako produktuak eta gertutasuna» eskaintzen ditu.


- Lehen ministroa Maia Sandu\nDniester Ekialdeko Europako ibaia da. Asiako esteparen amaiera markatzen du.\nUkrainan jaiotzen da, Poloniako mugatik hurbil. Kilometro batzuetan, Ukraina eta Moldaviaren arteko muga markatzen du. Gero, 398 km.tan Moldavian zehar egiten du, Transnistria lurraldea bereiziz. Geroago, Moldavia eta Ukrainaren arteko muga osatzera bueltatzen da, azkenean, ahoa Ukrainan izateko. Bigarren Mundu Gerraren aurretik, Dniester Errumania eta Sobiet Batasunaren arteko muga zen.\nMoldaviako bandera 1990eko maiatzaren 12an erabakitakoa da. Neurri bereko hiru zutabez osatuta dago: urdina, horia eta gorria. Erdian Moldaviako armarria darama, Errumaniako banderarengandik bereizteko, bestela berdinak dira-eta.\nMoldaviako futbol selekzio nazionala\nMoldaviako futbol selekzio nazionala herrialde haren futbol gizonezko talde nagusia da. Zimbru Stadium zelaian jokatzen ditu etxeko partidak, Chisinau hiriburuan.\nMoldaviaren banaketa administratiboa\nMoldavia administratiboki lehen mailako 37 unitateetan — horietatik 32 barrutiak (errumanieraz raioane raion) — banatzen da.\nautonomia lurralde unitate bat:\nlurralde unitate bat:\nHorretaz gain, bigarren maila administratibo bezala 982 herritan banatzen da. Horietatik 5 udalerri maila dute, 60 hiri maila eta 917 komuna maila.\nUkraina 24 oblastetan, errepublika autonomo batean (Krimea), eta estatus bereziko bi hiritan (Kiev eta Sebastopol) banaturik dago. 2014ko martxoaren 18an, Krimeako Errepublika eta Sebastopol hiria Errusiara anexionatu ziren. De iure Ukrainaren parte izaten jarraitzen dute, baina de facto Errusiaren zati dira.\nVrancea Errumaniako ekialdeko barruti bat da. Barrutiaren hiriburua Focşani hiria da. Haren lurralde gehiena Moldavia eskualde historikoan kokatua dago, baina hegoaldeko partea Munteniari dagokio. Barrutiak 4.857 km²-ko azalera du.


Le JPB > L'opinion > Azken hitza 2008-05-22\nSarkozy poderean denez geroztik, mila borroka-frente ideki dira. Erretretak, funtzionarioen kopurua, JAO-ak, ama eskolak, gida baimenaren erreforma, frantses eta atzerritar batez osatutako bikote mixtoen egoera... Nahas-mahas, karrikan gurutzatzen dira langileak, ikasleak, arrantzaleak, burasoak... Denak manifestatzen, protestatzen, edo salatzen.\nEgoera larrienean delako seinale. Baina ala ere, militante izanki, nebulosa zabal hunen ikusteak plazer egiten du. Bizia bada oraindik, herria ez da hila. Ez, ez da 1968ko maiatza. Ez, jende horiek ez dute gizarte berri bat eraiki nahi. Ez, ez dute gizarte eredu berri baten zabaltzeko asmorik. Defentsan ari dira. Gaur badutena biharko atxiki nahi dute. Atzo kendu diotena gaur berreskuratu nahi dute. Argumentazio akatsa ainitz, anbizio gutti, esperantza oraindikan guttiago... bai, baina jende ainitz karriketan, ohiuak, banderolak, "zerbeiten egiteko" gero eta nahi gehiago...\nMugimendu guzi hori debalde ? Aktualitateak inpresio hori ematen du. Merkatuaren lege "naturalak", Europaren aginduak, Estatuaren zorrak, nazioarteko konkurenzia... Mila aitzaki aldarrikapenak oztopatzeko, baina arrazoi bat zinez pesimista izateko : engaiamendu guzi horiek biziki puntualak direlako sentimendu azkarra. Behin, bitan edo hirutan baizik mugitzen dena, sistemak badaki irensten. Protesta guziak sektoreka sailkatuz, lortzen du bakotxa marginalisatzea, laister ahantzitako anekdota bilakaraztea... Nahiz eta azken urte huntan grebak egunero izan diren, nahiz eta herri ttipietan ere manifestaldi desberdinak karrika berdinetan gurutzatzen diren, ez da mugimendu indartsu baten inpresioa sortzen, ez kanpotik begiratzen duenarentzat, ez eta barnean direnentzat. Mundua bat-batean aldatzeko gaitasuna dugulako sentimenduak baizik iraultzak sortzen ahal ditu, baina ahuleziak morala ttipitzen du.\nIraultza aipatu gabe, mundua sendotzeko aski jende bada karriketan. Eta zerbeit lortuko da mila borroka frenteak lotuko direlarik postura ofensibo baten hartzeko. Baina ez ditugu denek lehentasuna berdinak, bereziki defentsa egoera batean gireno. Ez ditugu gure borrokak bazterrerat utzi nahi besteenak eramateko, hitza atxiki nahi dugu, ez gira besteek erraten duten guziekin ados... Baina denak lotu behar gira emaitza batzuen lortzeko. Sarearen printzipioa berritz aipatzeko garai hoberena, ez ?\nAvis d’accalmie chez les pêcheurs de la Côte basque qui reprennent la mer ce matin\nOrgue dynamique, féminin et euskaldun\nConvoi exceptionnel de spectacles\nLa main de l’employé de Boncolac a été regreffée\nLa jeune classe du surf mondial\nDes dirigeants présumés de l´ETA arrêtés dans une opération policière


Paula Echevarría eta David Bustamante banandu egingo dira. Noticias de Gipuzkoa\nPaula Echevarría eta David Bustamante banandu egingo dira\nAntza denez, Paula bien etxean geratu da eta abeslaria gurasoen pisu batetara joan da\nn.g. - 2017(e)ko apirilaren 3a, astelehena - 19:48etan eguneratua\nHamarkada oso bat ezkonduta eta alaba bat izan ondoren, Paula Echevarría eta David Bustamantek beren arteko harremana amaitzea erabaki dute, 'El programa de Ana Rosa'-k jakinarazi duenez\nAntonio Rossi kolaboratzaileak azaldu duenez, egun hauetako batean era ofizialean baieztatuko du bikoteak banantzea, pasa den astean sortu ziren zurrumurruak egiaztatuz.\nGainera, Rossik adierazi du hasiera batean Paula bien etxean geratuko dela bizitzen, eta bitartean, abeslaria gurasoen pisu batean dago. Horrez gain, Aste Santuko oporrak nor bere aldetik igaroko dituzte.\nPaula Echevarríak eta David Bustamantek pasa den uda honetan ospatu zuren beren ezkontzaren hamargarren urteurrena. 2006ko uztailaren 22an ezkondu ziren, bi urtez elkarrekin egon ondoren, Asturiasen, Paularen jaioterrian. 2008an beren alaba jaio zen, Daniella.


espasmo - Synonyms of espasmo | Antonyms of espasmo | Definition of espasmo | Example of espasmo | Word Synonyms API | Word Similarity API\nTop 10 similar words or synonyms for espasmo\nTop 30 analogous words or synonyms for espasmo\nEspasmo Espasmoa giharren nahi gabeko kontrakzioa, gorputzaren anomalia batek edo beste alterazio batek eragindakoa.\nKoliko Hainbat sendagai daude espasmo hauei aurka egiteko; adibidez: parabina edota atropina. Hauek mindutako eremuetara nerbio bulkadak helaraztea eragozten dute.\nHuntz arrunt Bestalde, animalietan eta "in vitro"n egindako ikerketek frogatu dute huntza-aterakinetan dauden soponosidoek espasmo muskularrak eragozten dituzte bronkio-aldean, batez ere alfa hederina.\nDiazepam Antsietatea, insomnioa, konbultsioak eta espasmo muskularrak tratatzeko erabiltzen da. Oso erabilgarria da Status epilepticus deiturikoan non atake epileptiko jarraiak gertatzen diren eta gelditu ezean gaixoaren bizia arriskuan jartzen den. Baita tetanosaren tratamenduan ere.\nTetanos Klostridioek, ugaldu ahala, tetanoespasmina izeneko toxina ekoizten dute. Toxina hau neurotoxina da, hots, nerbio-sistemari kalte egiten dio. Toxinak, GABA eta Glizina neurotransmisoreen askapena galarazten ditu, konbultsio eta espasmo bortitzak sortuz.\nTetania Tetania giharren espasmo eta uzkurtze mingarriak eragiten dituen sindromea da, kaltzioaren metabolismoaren akats batek eragina. Metabolismo akatsaren arrazoi nagusiak guruin paratiroideen jarduera murritza, D bitaminaren urritasuna eta alkalosia izan ohi dira. Tetania haurrengan ageri da, batez ere.\nBerezko abortu Lehenengoz, ekografia bat egin behar da arrastorik geratu denentz barnean ikusteko. Geratzen badira, sendagai bat hartu behar da kanporatzeko, sukzio bat egin edo umetoki lepoa handitu, urradura izeneko teknika bat egiteko (anestesia lokalarekin, ondorioz ez dago minik amarentzat). Froga hauen ostean posiblea da espasmo abdominalak edo odol galerak izatea.\nArnas alkalosi Zenbait kasutan takipnea edo hiperpnea izaten dira sintoma bakarrak. Bestalde, alkalosi kasu larriak bereizten dira eta hauetan espasmo karpopedioa gerta liteke. Orokorrean hala ere aipatzekoa da arnas bidezko alkalosi kronikoa, asintomatikoa dela eta ez dituela seinale bereizgarri nabarmenik sortzen.Aipatzekoa litzateke, orokorrean alkalosi mota hau ez dela hain arriskutsua, baina egoera batzuen aurrean arrisku maila handitu egiten da. Hain zuzen ere, pH 7,6 baina handiagoa denean,karbono dioxidoaren presio partziala 20mmHg baino txikiagoa denean edo arritmiak nahiz hipokapniak sufritzen direnean, tratamentu espezifiko bati hasiera ematea beharrezkoa izango da.


Egilea: alberto ruiz\nYüklə 4.08 Mb.\nölçüsü 4.08 Mb.\nZENBAIT JARDUERA OSAGARRI\nIkasleek burutzeko jarduera multzo hau, Batxilergoko Lur eta ingurumen zientziak irakasgaian lantzeko pentsatu da. Lan honetan aurkeztu ditugun jarduera gehienak praktikoak dira, baina, zer esanik ez, irakasgaian lantzen diren kontzeptuak ezagutu behar dituzte ikasleek praktikara eraman aurretik. Horretarako, J. Marañonek eta bestek 2004an egin zuten Lur eta ingurumen zientziak CD-ROMean (Lur eta ingurumen zientziak irakasgai honetarako euskaraz argitaratuta dagoen material bakarrean, hain zuzen ere) topa ditzakete kontzeptu gehienak. Areagoko informazioa behar izanez gero, edo kontzeptu berriak behar izanez gero, jardueretan bertan adieraziko da non bilatu behar duten.\nHelburua hau da: ikasleek bizitza normalean hautematen dituzten egoeretan aplikatzea irakasgaian ikasi dituzten kontzeptuak, egoera horiek azaltzeko gai izan daitezen. Jarduerak abiarazteko, beraz, inguruko egoerak erabiliko dira, ahal den heinean; horrela, hurbildu egiten zaizkie ikasleei arazoak, interesa piztu nahian.\nJarduerotan, batez ere, burua –adimena– erabiltzea eskatuko da: logika erabili beharko dute ikasleek planteatzen zaizkien arazoak ebazteko. Jarduerak, batzuetan, zailak izan daitezke; kasu horietan, “Kontuan hartzekoa” atala gaineratu dugu: atal horretan, bestelako informazio batzuk topatuko dituzte ikasleek jarduera burutzeko.\nGai guztietan eredu berbera erabiliko da: lehenengoz, sarrera, gaiaren materiala edo burutu behar duten lana ahal den erakargarrien aurkezteko; bigarrenez, jarduerekin lortu nahi ditugun helburuak zein diren azalduko ditugu; hirugarrenez, behar izanez gero, zenbait talde eginez lan-banaketa proposatu ere bai; amaitzeko, talde bakoitzak egin beharreko jarduerak zehaztuko ditugu.\nHasiera batean, Lur eta ingurumen zientziak irakasgaia lantzeko INGURUGELA-CEIDAk (Ingurumenarekiko Irakasbideen Hezkuntza eta Ikerketarako ikastegiak) argitaratutako CD ROMean proposatzen diren unitate berberak aukeratu ditugu. Beraz, hauek jorratuko ditugu:\nIngurumena eta gizadia.\nAtmosferaren eta hidrosferaren dinamika.\nUraren eta airearen kutsadura.\nBaliabide energetiko eta mineralak.\nInterfaseak: lurzorua eta itsasaldea.\nHigadura eta basamortutzea.\nBiosfera eta haren dinamika.\nGure altxorrik hoberena: biodibertsitatea.\nArazo globalak: kutsadura atmosferikoaren ondorioak.\nIngurumena eta garapena.\nJarduera ekonomikoak gure ingurumenean izan ditzakeen inpaktuen azterketa.\nOharra: Dena dela, 13. eta 15. unitateak ez ditugu lan honetan jorratuko: 13. unitatea jorratzeko jarduerak 3. unitatean txertatuko ditugu; eta, 15. gaia oso espezifikoa denez, uste dugu nahikoa landuta dagoela CD ROMean proposatzen diren jarduerekin.\n1. UNITATEA: INGURUMENA ETA GIZADIA\nGai honetan, bi alderdi jorratuko ditugu: batetik, nola sortu zen eta nola garatu zen Lurra; eta, bestetik, nola sortu zen eta nola garatu zen gizakia, eta zer eragin izan duen ingurumenean.\nSinistu behar ditugu antzinako (Lurra sortu zenean edo gizakiak agertu zirenean) garaiei buruz kontatu dizkiguten istorio guztiak? Ala dudatan jar ditzakegu, eta pentsatu ipuin hutsak baino ez direla?\nEz daukazuela oraingoz inolako irizpiderik istoriook onartzeko edo ezeztatzeko? Bai, egia izan liteke hori, baina zuek guztiok baduzue oso tresna indartsua: burua. Izugarrizko gol politak sartzeko edo kapela dotoreak eramateko bakarrik ez; beste gauza baterako ere bada baliagarria burua: pentsatzeko.\nErabili dezagun, bada, eta ea zer lortzen dugun!\nEz beldurtu, ez da-eta horren zaila, nahiz eta batzuetan –askotan, esan genezake– ez zaigun gustatuko burua erabiltzean topatuko duguna.\nLurraren eta gizakiaren historiari buruz pentsatzea.\nTxosten bat idaztea (hobeto aurkezpen bat, power pointa erabilita).\nIkaskideen aurrean aurkeztea (aurkezteko saioa 10 minutu ingurukoa izango da).\nLan hau betetzeko, taldeak egin ditzakezue, guztiok parte hartzeko eta inork ez hanka egiteko edo eskakeatzeko. Hiru talde izango dira, eta bakoitzak bere eginkizuna izango du:\n1. taldeak (denboralariak) erabaki behar du nola jokatu behar den datazio bat egiteko; horretarako, zehaztu behar du aztarnak zein izan daitezkeen, non topatu daitezkeen...\n2. taldea (ikerlariak) saiatuko da aztarna horiek guztiak interpretatzen eta datuokin segida kronologikoa eratzen.\n3. taldeak (pentsalariak), beste bi taldeek pasatutako informazio guztiarekin egindako lana osatu, eta ikaskide guztien aurrean aurkeztuko du.\nTalde bakoitzaren jarduerak\n1. taldearen jarduerak (denboralariak)\njarduera: Irakurri CD-ROMean 1. gai honi buruzko informazioa, batez ere 13.-43. orrialdeak. Ondoren, zehaztu behar duzue zer aztarna erabil ditzakegun gizakion historia eta Lurrarena osatzeko.\nBegiratu zure inguruan dauden gauzei eta pentsatu: Izan daiteke haietakoren bat Lurra sortu zeneko garaikoa edo lehen gizakiak agertu zirenekoa? Zergatik?\njarduera: Garai hartako aztarnarik egonez gero, non topatuko zenukete? Izango genuke egutegi bat bezalako zerbait?\nKontuan hartzekoa: CD-ROMean duzuen informazioa irakurrita, ez duzue inolako arazorik izango hori jakiteko. Baina, behar baduzue, irakurri testu hau eta bertan planteatzen diren galderak:\nPentsatu kutxa bat duzuela etxean eta bertan uzten dituzuela erabilitako liburuak behin ikasturtea amaitu eta gero. Non egongo dira Lehen Hezkuntzako 1. mailako liburuak? Eta 4. mailakoak? Eta DBHko 3.ekoak? Eta Batxilergoko 1. mailakoak?\nGaldera horiei guztiei erantzun egokia ematen badiezue, ondorio honetara helduko zarete: kronologia erlatiboki markatuta dugula.\nKanpo-geologiako prozesuetan, amaieran sortzen dira harriak. Baina hori gertatu baino lehen, materiala metatua izan da, pixkanaka-pixkanaka, denbora askoan. Harri horietan, badago jakiterik zein diren materialik zaharrenak? Hala bada, denbora erlatiboko graduazio bat egin daiteke.\njarduera: Atmosferaren konposizioa aldatu egin da denboran zehar. Topa dezakezue horren aztarnarik edo frogarik? Zein?\nKontuan hartzekoa: Mineralen kolorea aldatu egin daiteke inguruko baldintzen arabera. Esaterako, burdina daukaten mineraletan gertatzen da kolorea aldatzearen kontu hau: hala, hasieran siderita (arrea) den harria hematite (gorrixka) bihurtzen da oxigenoarekin erreakzionatutakoan, eta azkenean limonita (horia) bihurtzen da beste erreakzio kimiko batzuen eraginpean. Antzeko prozesua gertatuko zaio burdinazko iltze bati aire zabalean uzten badugu: euriaren eta atmosferaren eraginez, iltzea herdoildu eta gorritu egingo dela nabarituko dugu.\nLurraren garapenaren lehen faseetan, ez zegoen oxigenorik. Garai hartan, behin Lurra solidotu eta gero, baziren martxan kanpo-geologiako prozesuak. Baina, denbora aurrera joan ahala, lehen bakterio fotosintetizatzaileak agertu ziren, eta oxigenoa metatzen joan zen gure atmosferan haien ondorioz.\nProzesu horiek guztiak gertatu zireneko harriak topatzea oso zaila da, baina Coloradoren Arroila Handian badago behetik gorako sedimentuek egindako harri-multzoa. Beheko harriak, antzinako garai hartako sedimentuek eratu zituzten; goikoak, aldiz, askoz modernoagoak dira.\n4. jarduera: Geruza gorrixka bat egonez gero, nola ziurta dezakezue kolore gorri hori ez dela gure garai hauetan sortu?\nKontuan hartzekoa: Harrien barruko aldeak ez dira sekula kontaktuan egon oxigenoarekin.\n2. taldearen jarduerak (ikerlariak)\njarduera: Fosilen bidez, datazio erlatiboa lor dezakegu. Bilatu Interneten datazio absolutua egiteko metodologia, eta prestatu aurkezpen bat, orrialde erdi batekoa edo, 3. taldekoek metodoa zein den ikaskideen aurrean aurkez dezaten. Zer elementu kimiko erabiliko zenukete Lurraren historia datatzeko? Eta gizakiarena?\nKontuan hartzekoa: Elementu erradioaktiboek galdu egiten dute erradioaktibitatea denbora pasatu ahala. Zenbat eta denbora gehiago pasatu, hainbat eta erradioaktibitate gutxiago dago.\njarduera: 1. taldekoek erabaki dute Lurraren lehen garaietan ez zegoela oxigenorik; orduan, zer motatakoak izan ziren lehen izakiak?\njarduera: Fosilen datazioa logikoa da, baina egon liteke posibilitateren bat logikotasun hori apurtzeko eta datazioa hankaz gora jartzeko?\nKontuan hartzekoa: pentsatu zer prozesu gerta daitezkeen failetan (CD-ROMeko 4. gaia, 15.-16. orrialdeak).\njarduera: Plaka litosferikoak orain dauden lekuetan egon dira beti, ala mugitu dira eta segitzen dute mugitzen oraindik?\nKontuan hartzekoa: Barne-geologiako prozesuetan sortutako tenperatura oso altuek material guztiak galdatzen dituzte, eta harri berriak eratzen dira materialok berriz hoztutakoan. Magma horietan metal-molekulak badaude, mementoko eremu magnetikoaren arabera orientatuko dira. Magma solidotzen bada, eta hala gertatuz harria osatzen bada, betiko geratuko dira orientatuta dituen metal-molekulak, nahiz eta eremu magnetikoa aldatu.\n3. taldearen jarduerak (pentsalariak)\njarduera: Gizakia, lehenengo faseetan, biltzailea eta ehiztaria izan zen; milaka urte pasatu eta gero, nekazari eta abeltzain bihurtu zen; eta, azkenik, Industria Iraultzarekin, fabriketako langile. Deskribatu garai bakoitzean ingurumenarekin izan duen erlazioa bi alderdi hauei erreparatuta: ingurumenarekiko menpekotasuna eta ingurumenak jasan izan dituen aldaketak (inpaktuak).\njarduera: Zein izango da gizartearen etorkizuna? Pentsatu eta garatu folio erdi batean.\njarduera: Egin duzuen etorkizunaren aurreikuspena gustatu ezean, zer aldatuko zenukete gizakion jokabideetan etorkizuna hobea izan dadin?\nHona hemen Xabier Aranak idatzitako bi artikulutatik atera, moldatu eta euskaratu ditugun zati batzuk (X. Arana Eiguren, “De las grandes palabras a la actuación cotidiana (I)” eta “La contribución de las personas a un entorno y futuro mejor (y II), Bizkaia maitea, 2007ko udaberria eta 2007ko uda):\n“[...] Garapen jasangarria entzuten dugunean, pentsatu behar dugu pertsonen –eta pertsonok osatzen duten komunitateen– baldintzak (sozialak, ingurumenari lotuak, ekonomikoak…) hobetzearekin zerikusia duen zerbait dela.\nGarapenaz ari garenean, ekonomia ez da gai bakarra; era berean, jasangarria aipatzen dugunean, ingurumena ez da aintzat hartu behar dugun arlo bakarra. Dena nahasturik osotasun batean bezala jarri ezean, ezin izango dugu lortu ez ongizatea, ez bizikidetza eta ez aurrerapena. Aldiz, geure jomugak gure ingurune geografikora eta gure belaunaldira bakarrik mugatzen baditugu, beste gizarte batzuekin eta datozen belaunaldiekin elkartasunik gabekoak izatetik aparte, geure burua engainatzen ari gara, geure buruari egia ukatzen...”.\n“[...] Agenda 21 norberak prestatu, antolatu eta pertsonalizatu behar du. Beraz, zure txanda da. Orain, zeure erritmoan eta zeure erara erabiliko duzu. Guk zenbait ideia erraz emango dizkizugu hemen, etorkizunean erosoagoa, osasungarria eta atsegina izatea nahi dugun ingurune horretan jarduten hasteko [...]\n[Hona ideia horietako batzuk:]\nEz xahutu natura-baliabideak, eta zure dirua ere ez.\nKontsumitu elikagai freskoak, tokian tokikoak eta kalitate onekoak.\nSaia zaitez zure erosketetan hondakin artifizialak gutxitzen.\nPartekatu zure jakinduria, denbora, elkartasuna eta irribarrea.\nEz bota komunetik edo harraskatik jakiak frijitzeko erabilitako olioa.\nZure helmugara oinez edo bizikletaz iristerik ez baduzu, erabili garraio publikoa.\nEzagutu zure inguruko gune naturalak eta espezie babestuak.\nDeskubritu natura, baina suntsitu gabe.\nBesteontzat erreferentea eta aholku-iturria zara...”.\nBaliabideak (goian aipatu ditugun bi aldizkariak):\njarduera: Hiru taldeek egindako lanak erabiliz, egin gizakiaren eta Lurraren sorrerari eta garapenari buruzko aurkezpena taldearen aurrean. Aurkezpenean, honako eskema hau erabiliko duzue:\nLurraren eta gizakiaren historiak eraikitzeko aztarnarik garrantzizkoenak\nFosilak zer diren\nDatazio-metodoak: absolutua eta erlatiboa\nZer adierazten diguten aztarnek:\nZein izango den gure etorkizuna (eta gurearekin batera, Lurrarena)\n2. UNITATEA: ATMOSFERAREN ETA HIDROSFERAREN DINAMIKA


EginMatematika: Botilen banaketa\nHiru lagunen artean litro bateko 21 botila banatu behar dira.\n7 botila likidoz goraino daude beteta, 7 erdirarte bakarrik eta 7 hutsik.\nLagun bakoitzari likido kantitate eta botila kopuru bera eman behar zaio.\nNola egin behar da banaketa?\n(Oharra: likidoa ezin da ontziz aldatu)\nzuriñe san eduardo 2016(e)ko irailaren 23(a) 11:04\nEmaitza topatu dut! Zein mailatarako da problema hau? 1DBH ?\nNahiko errez topatu dut erantzuna ( beno, halaxe uste dut...ondo ulertu badut zein zer egin beharrekoa). Beraz, suposatzen dut ikasleek ere inolako arazorik ez dutela eukiko emaitza arin topatzeko.\nJose Luis Ramos 2016(e)ko irailaren 23(a) 19:52\nProblema hau DBH 1. mailarako egokia da. Nik ere hala uste dut, ikasleek erraz ebazteko modukoa dela; ziur aski banaketa eginez: lehenengo botila beteak banatu, gero erdiak ur kantitatea orekatzeko eta azkenik hutsik daudenak botila kopurua berdintzeko.\nHolako problemek ikasleak animatzeko eta problemak ebazteko gai direla konturatzeko balio digute. Problema zailagoak tarteka daitezke errazen artean.\nMila esker Zuriñe.\nJaizkibelen 2016(e)ko irailaren 23(a) 18:32\nBai, nik ere uste dut gin dudala.\nLitro guztiak batu, zati 3, ...\nJose Luis Ramos 2016(e)ko irailaren 23(a) 20:14\nAupa! oso ondo. Hori da, bakoitzari 3,5 litro dagokio eta ondoren ...\nDBH 1. mailako problema bat dela esango nuke nik.\nIkasleren batek arazorik balu problema hau ulertzeko, botilak eraman daitezke gelara eta banaketa zuzenean egin 3 lagunen artean.\nrakel 2016(e)ko urriaren 1(a) 21:09\nKaixo, bai problema polita da. Neuk taldean egiteko proposatuko nuke. Talde bakoitzak erabiltzen duen estrategia ikustea interesgarria eta polita litzateke. Gero denon artean, emaitzara zein bidetik heldu garen ikustea eta azaltzea ondo legoke.\nJose Luis Ramos 2016(e)ko urriaren 1(a) 22:51\nJose Luis Ramos 2016(e)ko urriaren 1(a) 22:52\nHala da Rakel, problemak taldeka lantzen ditugunean beste dimentsio bat hartzen dute, hainbat ebazpide eta estrategia azaleratzen dira eta hauek partekatuz ezagutza zabaltzen da ikaskideen artean. Eta guk ere, ikasi egiten dugu, sarri espero ez ditugun ebazpide originalak bururatu egiten zizkie eta.\nMila esker Rakel.\nrakel 2016(e)ko urriaren 1(a) 21:10\nMikel Ituarte 2016(e)ko urriaren 3(a) 11:56\nNik uste dut topatu dudala. Lehenik eta behin botila guztiz beteta zeudenak bana banatzen hasi naiz bakoitzari(A, B eta C pertsonei). Ondoren beste botila bete bana bakoitzari.\nOndorioz botilla bete bakarra gelditzen zait, hori A pertsonari banatzen diodalarik. Beraz B eta C-k A-k baino litro bat gutxiago dutenez, litro erdino biña botilla ebanatzen diet eta A-ri botila hutsa.\nOrain 3 botila erdizka gelditzen zaizkit eta 6 huts. Momentuz A, B eta C ur kantitate berdina eta botila kantitate berdina dutenez dutenez, bakoitzari litro erdinko botila bana banatzen diet.\nAzkenik dauzkadan 3 botila huts bakoitzari banatu ta kitto.\nDenek dute botila kopuru eta ur kopuru berdina.\nJose Luis Ramos 2016(e)ko urriaren 4(a) 10:58\nNik ere horrela ebatzi nuen larregi konplikatu barik. Nik uste dut ikasleek horrela ebatziko luketeela.\nMaialen Agirre 2016(e)ko urriaren 6(a) 09:26\nKaixo, buruketa polita iruditzen zait gelan nahiz etxean produktu fisikoekin (botila eta urarekin) egiteko. Horrela, problemaren ebazpena egiaztatu edo frogatu dezakete beraien kabuz.\nEmaitza 3,5 litro bakoitzarentzat, erraz egiteko eta ikustekoa. DBH 1 mailarako egokia dela deritzot.\nRakelekin ados nago, taldeka egiteko ariketa polita eta egokia da. Egia esan, problemak ebazteko modu oso aproposa iruditzen zait taldekako lana. Bata besteengandik ikasi, ideiak partekatu, talde kooperatiboak sustatu, estrategia desberdinak erabili, etab.\nJose Luis Ramos 2016(e)ko urriaren 6(a) 17:21\nNik apostua egingo nuke DBH 1. mailako ikasleek, taldeka jarrita, problema hau ebatziko luketeela erraz, eta baliteke estrategia desberdinak erabiltzea.\nHala da Maialen, elkarrekin ikasten ikasteko eta talde-kooperazioa sustatzeko egokia da.\nIdoia Urrutia 2016(e)ko urriaren 6(a) 17:42\nKaixo, azken urtetan batxilergoan ari naiz eta ez naiz DBH-n hain ondo kokatzen baina buruketa hau ondo idaztea ez zait hain erraza egiten.Probatuz uste dut dela beraiek erabiliko zuten metodoa, baina 3,5 botila ez zen nahikoa izango erantzun moduan..Zenbat botila bete ,erdi eta huts bakoitzak adierazi beharko lukete.Nik be taldeka ebazten jarriko nituzke.\nJesus Javier Bengoa 2016(e)ko urriaren 12(a) 12:29\nNik ekuazioen sistema baten laguntzaz ebatzi dut (deformación profesional izango da) eta bi aukera (6 guztira) lortu ditut:\nH: botila Hutsik\nE: botila Erdia\nB: botila Beteta\n2 aukera dauzkagu:\n1ª) Batek jasotzen du: 1H,5E eta 1B\neta beste biek: 3H, 1E eta 3B\nHorrela guztiek 7 botila jasotzen dute eta 3,5 litro bakoitzeko. Haien arteko konbinazioak 3 dira.\n2ª) Batek jasotzen du: 3H, 1E eta 3B\neta beste biek: 2H, 3E eta 2B\nOrduan, guztira, 6 aukera ditugu, eta guztietan, hirurek botila kopurua (7) eta likido kantitatea (3,5l) jasotzen dute.\nNik batxillergoan ikusten dut problema hau, holako ebazpena emateko.\nJose Luis Ramos 2016(e)ko urriaren 13(a) 10:06\nBatxilergorako moldatu duzu problema hau. Gainera horrela soluzio bat baino gehiago dagoela egiazta daiteke. Horixe da aljebraren abantaila, soluzio guztiak aurkitzeko aukera ematen digu.


Sopelako Udala - Sopelako Udalak Espainiar Gobernuaren estrategia politiko-judiziala salatu du\nSopela. Bizkaia. 2020ekomartxoaren30a\nZu hemen zaude: Hasiera Albisteak Sopelako Udalak Espainiar Gobernuaren estrategia politiko-judiziala salatu du\nSopelako Udalak Espainiar Gobernuaren estrategia politiko-judiziala salatu du\nSopelako udal bilkurak hiru proposizio onartu ditu Espainiako Gobernuaren estrategia politiko-judiziala eta salbuespenezko legeak salatuz. Mozioak Bildu udal taldeak (7 zinegotzi) eta EAJ-PNVk (7 zinegotzi) aurkeztu zituzten, eta talde bien babesa lortu zuten. PSE-EE (zinegotzi bi) eta PP (zinegotzi bat) kontra bozkatu zuten. Beraz, mozioak gehiengo absolutuz onartuak izan ziren.\nEAJ-PNV taldeak Herrira herri-mugimenduaren kontrako operazioa salatzeko proposizioa aurkeztu zuen. Bildu udal taldeak zuzenketa bat gehitu zion proposamen horri, eta horren ostean onartua izan zen. Proposizioan onartu zen legez, Sopelako Udalak Espainiar Gobernuaren estrategia politiko-judiziala salatzen du, salbuespenezko legediak oinarri hartuta, zenbait erakunde judizial, Auzitegi Nazionala kasu, erabiltzen dituelako “dena ETA da” tesia aktibatzeko, ETAk duela ia bi urte ekintza armatuaren behin betiko etena aldarrikatu zuela jakitun izan arren, eta ETAren ekintzak irauten duen ideia berreskuratu nahian dabilelako, aipatu erakunde horren erabakiaren irrebertsibilitatea eta egiazkotasuna egiaztatzeko ardura politikoa bere gain hartu beharrean, eta bake prozesua bultzatu beharrean.\nHalaber, Bildu Udal Taldeak egunotan Madrilen antolatzen ari diren epaiketa politikoen harira, gazte independentisten eta ezker abertzaleko kideen kontra. Aipatu proposizioa Bilduren aldeko botoekin eta EAJ-PNVren abstentzioarekin onartu zen. Beraz, onartutako testuak dioen legez, Sopelako Udalak honakoa eskatzen dio Espainiako Gobernuari:\n⁃ Ez dezala bultzatu sumario politiko gehiago, alegia, Euskal Herrian egiten den lan sozial, politiko edo instituzionalaren aurkako zigor zuzenbidepeko prozesu gehiago.\n⁃ Izaera honetako sumario politiko guztiak lehenbailehen artxibatzea susta dezala.\n⁃ Euskal Herriko lan sozial, politiko eta instituzionalaren aurka, etsaiaren zigor zuzenbidea aplikatzea bultzatzeari utz diezaiola;\n⁃ Aniztasun politikoa eta elkartze, adierazpen nahiz askatasun politikorako funtsezko eskubideak baldintzarik gabe errespeta ditzala;\nAzkenik, EAJ-PNV taldeak herriko-tabernen auziaren harira urgentziazko mozioa aurkeztu zuen, eta udal bilkurak onartu egin zuen.\n2020eko martxoaren 27a. 2020ko apirileko Sopela Gurea eskuragai\n2020eko martxoaren 25a. OHARRA: Martxoaren 27tik aurrera bertan behera geratuko da Sopelbus zerbitzua\n2020eko martxoaren 20a. Sopelako Udala kaleak desinfektatzen hasi da\n2020eko martxoaren 19a. Koronabirusa eta etxeko animalien inguruko informazioa\n2020eko martxoaren 17a. Udalak herritarren laguntza eskatzen du datozen 15 egunetan tamaina handiko hondakinak eta beharrezkoak ez diren tresnak kalean ez uzteko\nBerri gehiago: Sopela Kirolak Sopela Ogasuna Sopela


Un ange passe | Erein\nUn ange passe Isilaldietan\nColección: Narratiba, 10\nFecha de publicación en papel: 01-06-1998\nISBN de la edición en papel: 978-84-7568-764-3\nISBN digital (ePUB): 978-84-9746-610-3\n[JPG - 206.74 Kb.]\nPello Lizarralde kontalari berezia da. Ez ditu bere ahaleginak ahituko narrazioaren errenkari jarraika; Pello Lizarraldek bai baitaki hura baino interesgarriagoa dela narrazioaren atmosfera kutsatzea, astuntasun edo arintasun giroa irakurleari sentiaraztea. Horixe lortu zuen Sargori (1994) deritzan narrazioak: sargoriaren astuntasuna aleka jasanaraztea. Oraingo honetan alderantziz gertatzen da, giroaren eta narrazioaren eraiketa xehetasunez bete eta zehatza isilaldi arinen gainean kulunkatzen da: Un ange passe. Eta, hala ere, isilaldi edo esan gabeko horietan kondentsatzen da narrazioaren funtsa. Hitzik gabeko edo aipamenik gabeko hari iheskor horiexetan hartzen dute oin urtaroen kadentzian eratutako lau narrazioek. Ezdeusak diruditen hari horiek, ordea, erabat baldintzatzen dute Pello Lizarralderen narrazio liburua. Narrazio hauetan bada literatura munduko oihartzun ugari, ala nola Melvilleren Moby Dick edo Tobias Wolfen ipuinena, Tabucchiren eta Calvinoren lanena edo Antero Quentalen poemena.


Inoiz idatziko ez dudan nobela baten albiste | Iritzia | Berria\nNoiz sortua: 2018-01-07 00:30:00\nInoiz idatziko ez dudan nobela baten albiste\nUrte oro da aurten.\nEuskara batuak berrogeita hamar urte egingo ditu ekainean. Euskaltzaindia sortu zutela, ehun urte. Mendeurrenak, berrogeita hamar urte, hamarkadak... Zenbaki biribilak ospatzen ditugu. Ziklo itxietan, muga behartuetan, ospakizun markatuetan organizatzen eta antolatzen dugu gure memoria historikoa: oroitzapen historikoen berritze sinbolikoak toki gutxi du halako itxituretatik kanpo. Zergatik 100 zenbakiak ospe gehiago du, demagun, 130ak baino?\nInoiz idatziko ez dudan erdi nobela erdi saioak xarmarik gabeko zenbaki horixe —orain ehun eta hogeita hamar urteko data— du abiapuntu. Urte mugarritzat dauka narratzaileak: Bizkaiko Aldundiak euskararen katedra sortu zuen 1888ko hartan, eta balizko nobelaren lehendabiziko orrialdeek Resurreccion Maria Azkue apaiztu berriak gotzainari egindako bisita bat dute kontakizun: nobelaren lehen eszena horretan Azkue oposaketan parte hartzeko baimena eskatzen ari zaio Elizbarrutiko buruzagiari. Mariano Miguel Gómez gotzainak ondo ezagutzen du apaiz gaztearen espediente akademiko aparta, baina ez du ikusten Azkuek euskararen katedra irabazteak zer onura ekarriko liokeen Elizari.\n—Apaiztu berri batek beste kezka goitiarragoak behar lituzke—, esan dio Gotzainak Azkueri, ia kontu eske.\nApaiz gaztearen bekokia zimurtu da; gogoa, aldiz, ilundu. Euskararen kezka eta, oro har, jakintzarena, ez da goitiarra?, pentsatu du Azkuek. Gasteizko gotzain izateaz gainera, Mariano Miguel Gómez bada senatorea ere Madrilen, eta kontu ezaguna da euskara oso urruti geratzen zaiola... senatore lana bikainagoa da nonbait eliztarren mintzoa ontzen saiatzea baino...\nAzkuek, ordea, beretzat gorde ditu arrapaladan etorri zaizkion aieruak: obedientzia zor dio gotzainari, amen egin dio nagusiaren aginduari. Abailduta irten da gotzaindegitik: elizak aspalditik du lotura estua euskararekin, horren lekuko fidela da «euskaldun fededun» esamoldea, Azkuek bi hitz horixek zituen buruan katedrarako deialdia iragarri ziotenean...\nArratsalde hartan bertan gotzainak Azkueren bisita aipatu die bere hurbilenekoei: kapritxotzat dauka apaiz gaztearen eskabidea. Espero ez zuen moduan alarmatu zaizkio, ordea, aholkulariak: inportantea omen Azkuek oposaketan parte hartzea eta hanka-sartze latza katedra Unamunoren edo Arana-Goiriren esku uztea: sozialistengandik hurbil dabilen gazte bulartsu bat dela Unamuno; Arana-Goiri, aldiz, karlismotik euskal aberria aldarrikatzera pasatu den aktibista sutsu bat. Katedraren jabe egiten denak pagotxa sinboliko inportantea lortuko omen luke elizaren ordu arteko ikuspegi integrista eta monarkikoaren ortu hegemonikoan.\nAzeri baten senaz ulertu ditu gotzainak aholkularien argumentuak: katedra bat baino zerbait gehiago dago jokoan. Biharamunean, Azkueri deitzen dio: aurkezteko bere burua oposaketan; ez dela baimen hutsa, agindua baizik. Azkuek ez dio ezer entzun aldaketaren zergatiaz, gotzainak ez dio esan pieza inportantea izatea tokatu zaiola oilartzen hasita dauden bi korronte politiko berrien aurrean eta «euskaldun fededun» gotorlekuaren defentsan.\nSuizidio kolektiboa Abendatsen.\nAzkuek 1888ko oposaketa irabazi eta hamahiru urtera —1901ean, lustrerik gabeko beste data batean— Unamunok euskararen bazterrak zopizartu zituen eta eskandalu sekulako baten hautsak harrotu Lore Jokoen plaza sinbolikoan bota zituenekin:\nMariano Miguel Gómez «Euskarak ezin du bizitza modernora egokitu [...] Bilbo euskaraz entzutea kontraesan bat da [...] Euskara bukatzen ari da [...] Lurpera dezagun euskara modu santuan [...]».\nEspainiak neurri latzenekin ere lortu ez zuena —euskararen desagerpena— bideratu nahi zuen Unamunok formula behin betiko batekin: suizidio kolektiboa eskatu zigun euskaldunoi. Gure lepoak bihurritu eta euskaldun egiten gaituen mintzoa —Salbatore Mitxelenak abendats gisa bataiatutako eusko abendaren arnasa— ito behar omen genuen gure eztarrietan.\nZerk eragin zuen Unamunoren aldaketa? Egia ote da mingain askok dioena, egia al da Unamunoren ego sekulakoak ez zuela irentsi Bilboko Euskararen Katedra ez irabazi izana? Euskarari suizidioa eskatzerainokoa al du porrotak eragin zion gorrotoa? Inoiz idatziko ez dudan nobelak Freuden teoria jaio berria baliatuko luke Unamunoren jarrera ulertzeko, horixe asmoa, baina nobelak arakatuko lituzke bere buruarekin ustedka mintzatzen omen zenaren inguruko beste heste batzuk ere: sozialismo jaio berriaren eta ideia kosmopoliten arteko lotura; darwinismoaren logika, hizkuntza ahulenei egokitua; utilitarismorik kapitalistenaren filosofia, zeinak aholkatzen baitu progresu-zale batek bazterrean utzi behar dituela ahuldade eta atzera-karga guztiak, ideia haustuak, historiaren laiotzetan hormatutako molde eta pentsamendu identitario desfasatuak, errentagarritasunik gabeko hizkuntzak; horra hor 98ko belaunaldi espainiarrak praktikatutako gaztelaniaren gorazarre hanpatua ere, Filipinak eta Kuba galdu izanaren mina arintzeko; euskal munduko klerikalismoak eta aranismoak Unamunori eragiten zioten atzerakoa ere ez da muntarik gabea...\nGerra aurretik eta gerra ostean euskaldunen artean sortutako Unamunoren kontrako diatriben ugaritasuna ere kontatutako luke nobelak, eta narratzaileak horrelako zerbaitekin laburbilduko luke idazle bilbotarraren hitzek eragin zuten haserrea: «Unamunok mindutakoen antologia oparo baterako lain dago gerra aurreko eta gerra osteko euskal poema eta testuetan».\nBatuaren hausturak. Aurten efemeride biribilak ospatzen ditu euskarak: berrogeita hamar urte beteko ditu batuak eta ehun urte Oñatiko Kongresuan jarritako batuaren lehen harriak. Aranismo linguistikoak, herriaren erabilerari bizkarra erakusten zion mustrokoteak, porrot egin zuen bi efemerideotan, baina ez euskararen eremua lazki gaiztotu gabe.\nHandik gatoz, eta handik gatozela dioten arrastoak bilatzen eta zehazten ere ahalegindu beharko luke inoiz idatziko ez dudan nobelak. Eta, bide batez, irakurleak galdera isil bat entzungo luke ozen-ozen esan gabeko letren artean eta in absentia gisa: ubi restat elizak 1888tik gaur arte galdutako hegemonia euskararen alor guztietan.


Erkuden Aristu: "Uda sasoi egokia da euskara praktikatzeko, barnetegiak oso eraginkorrak dira" - Arrosa\nMaiatzeko azken asteetan sartu gara, berehala amaituko da ikasturte gisa izendatzen dugun urte garaia eta iritsiko dira udako opor egunak. Lasai egoteko, tokiak ezagutzeko edo esperientzia berriak bizitzeko baliatuko dituzte hainbatek. Udan gozatu eta ikasteko proposamena da gaurko elkarrizketaren tartean aipatu nahi genukeena, etxetik hurbil euskara ikasteko eta maila ofizialak lortzeko ikastaro trinkoak eskainiko baititu AEK-k bere euskaltegietan. Eskaintza horri buruzko xehetasunak ekartzeko, AEK-ko uda ikastoretako arduradun Erkuden Aristurekin hitz egin dugu.\nPosted in ZebrabideaTagged #aek #arduradun #barnetegi #erkuden aristu #eskaintza #euskalduntze #familia #ibiltari #ikastaro #portada #trinko #uda #udara\n'Atte hil aurretik' aipatu eta euskal antzerkigintza alternatiboa goraipatu du Itziar Eliasek


Ekintzen fiskalitatea | Consumer\n2008an Burtsan galerak izan zituzten akziodunek beste irabazi batzuekin konpentsatu ditzakete aurrezki-produktuekin\n2008 urte txarra izan zen Espainiako burtsan. Ibex-35, burtsa-indize nagusia, %39 galdu zen. Balio bakar batek, Unión Fenosak, irabazi bidez ekitaldia ixtea lortu zuen, %16koa. Ondorioa: inbertitzaile txiki askok ikusi zuten beren inbertsio-zorroak sendo mehetzen zirela aurreko ekitaldian. Kasu askotan, dirua nola galtzen zen ikusten jarraitzeko ezintasuna zela eta, akziodunek galerak gauzatzea eta saltzea erabaki zuten. Aurten, ordea, minusbaliotasun horiek Errenta Aitorpenean sartu behar dira, eta zergen ordainketa murrizten lagun dezakete, lortutako beste onura batzuengatik. Iaz zergadun batek burtsako inbertsioren baten ondoriozko galerak erregistratu bazituen, egin dezakeen praktikarik onena elbarritasun horiek konpentsatzea da, aurreztutako produktuekin sortutako beste akzio edo gainbalio batzuk saltzeagatik jasotako irabaziekin.\nEspainian diharduten zortzi milioi burtsa-inbertsore baino gehiagok ez dakite zein den haien balore-zorroa osatzen duten ekintzen fiskalitatea. Akziodun txiki gehienek inbertitu egiten dute, burtsa-tituluak saltzen dituztenean ere kontuak eman beharko dizkietela kontuan hartu gabe. Hala ere, oso alderdi garrantzitsua da kontuan hartu behar dena inbertsioari ekin aurretik eta, batez ere, inbertsioa utzi eta zergak ordaintzeko unea iristen denean. 2008an akzioak saldu zituzten guztiek, galerekin nahiz irabaziekin, Ogasunari aitortu beharko diote aurten. Printzipioz, komeni da jakitea burtsako irabazi edo galerak kapital higigarriaren etekintzat hartzen direla zerga ondorioetarako.\nIragana urte txarra izan zen Espainiako eta nazioarteko errenta aldakorrarentzat, eta, beraz, komeni da arreta jartzea tituluak saltzeagatik sortu ziren galeren fiskalitateari. PFEZren legeak tratu berezia ematen die elbarriei burtsan. Izandako galerak ez dituzte inolaz ere konpentsatuko, baina eragina arintzen lagun dezakete eta, batez ere, faktura fiskala ez dute igoko beste inbertsio batzuengatik etekinak lortu dituztelako. Hori horrela da, Zerga Agentziak minusbaliotasunak irabaziekin konpentsatzen uzten baitu. Praktika horri esker, zergen ordainketa murriztu daiteke lortutako onurengatik. Hau da, galerekin saltzea erabilgarria izan daiteke zergei dagokienez, aurretik lortutako irabaziak konpentsatzeko eta, hartara, irabazi horiengatik zerga gutxiago ordaintzeko.\nGalerekin saltzea erabilgarria izan daiteke zergei dagokienez, aurretik lortutako irabaziak konpentsatzeko\nAurreztaile batek galerak zituzten akzioak saldu bazituen 2008an (adibidez, Telefónicak edo Santanderrek), Ibex-35 indizean negoziatuenak diren bi baliori buruz hitz egiteagatik, aurrezkiaren oinarriaren ondare-irabaziekin konpentsa daitezke, irabaziak eta galerak sortu diren epea edozein dela ere. Zehazki, burtsako galerak beste akzio edo inbertsio-funts batzuk saltzearen ondoriozko irabaziekin konpentsa daitezke. Hala ere, ezin izanen dira konpentsatu aurrezkiaren oinarriaren etekin negatiboak ondare irabaziekin, ez eta ondare galerak ere, aurrezkiaren oinarriaren etekin positiboekin. Hau da, galerak konpentsatzeko modua mugatzen da. Adibidez, ezin dira burtsako minusbalioak konpentsatu higiezin baten salmentaren ondoriozko irabaziekin.\nHalaber, litekeena da inbertitzaile askok, Burtsaren jaitsiera handia ikusita, 2008an aspalditik zituzten eta irabaziak bildu zituzten tituluak saltzea erabakitzea. Jakin behar dute iazko Errenta Aitorpena prestatzen dutenean (ekitaldi honetan aurkez daiteke), lortutako errentagarritasunarengatik kontuak eman beharko dituztela. Ogasunak burtsan lortutako irabaziei dagozkien zergak ordaintzeko eskatzen du; beraz, gainbalioak ez dira akzioen igoeraren %100 izango. PFEZaren azken erreforma indarrean sartu zenean (35/2006 legea, 2007ko urtarriletik aurrera aplikatzen hasi zena), ondare-irabazien zerga-tasa aldatu egin zen: %15etik %18ra igo zen 2007an. 2008an portzentaje horri eutsi zaio. Hau da, inbertitzaileak burtsan lortutako irabazien %18ko zergak ordaindu beharko ditu, horiek ere kapital higigarriaren etekintzat hartzen baitira.\n2006. urtera arte, akzioak zorroan urtebete baino gehiago edukiz gero, inbertitzaileak zergak ordaindu behar zituen lortutako irabazien % 15en truke, eta soilik salduz gero urtea igaro baino lehen, tasa marjinalarekin zergapetuta zeuden (aitortzen dituen guztizko diru-sarreren arabera), % 15 eta % 45 artean, orduan (orain, % 24 eta % 43 artean dago, oro har). 2007tik aurrera, aurrezki-produktu guztiek, besteak beste, akzioek ez ezik, inbertsio-funtsek, gordailuek, kontu korronteek, aurrezki-aseguruek eta abarrek ere, %18ko tasa bakarra ordaintzen dute, zorroan zenbat denbora irauten duten kontuan hartu gabe. Erreforma fiskal berriarekin, irabazien bereizketa ezabatu zen, sorreraldia urtebetetik gorakoa edo txikiagoa izatearen arabera. Beraz, 2008an akzioak saldu dituztenek irabazien %18 ordaindu beharko diote Ogasunari. Ekitaldi hori 2009. urtean aurkeztuko den Errenta Aitorpenean jaso beharko da, 2008. urteari dagokiona.\nBurtsan lortutako irabazien% 18ko zergak ordaindu beharko ditu inbertitzaileak, higigarrien kapitalaren etekintzat hartuta.\nAdibide praktikoa: inbertitzaile batek 6.000 euro erosi zituen 2002ko urrian Telefónicaren akzioetan, 7,03 euroren truke, eta 853 akzio sortu ziren. 2008ko abenduan, Burtsak joera aldatu zuela ikusita, baina bere inbertsioak irabaziak biltzen zituela egiaztatuta, bere tituluak saltzea erabaki zuen. Abenduaren 15ean, inbertitzaileak 16,04 euroan saldu zituen akzio guztiak, hau da, %128 merkeago. Urtarrilean inbertitu zituen 6.000 euroak 13.689 bihurtu ziren. Hau da, burtsako eragiketaren irabaziak 7.689 eurokoak ziren. Zerga-lege berriarekin, inbertitzaileak % 18 ordaindu beharko dio Ogasunari irabazi horiengatik: 1.384 euro.\nAkzioengatik lortzen diren irabaziez gain, 2008ko ekitaldian lortutako dibidenduengatik ere kontuak eman behar zaizkio Ogasunari. Azken urteotan, dibidendu bidezko errentagarritasuna izan da akzioen erakargarritasun handienetako bat, batez ere irabazi seguruak bilatzen dituzten inbertsore kontserbadoreentzat. Burtsa-titulu batzuk, hala nola Telefónica, banku handiak edo elektrikoak, aldian aldiko dibidenduak ordaintzeagatik nabarmentzen dira, inbertitutakoaren %7 – %8ra irits baitaitezke; beraz, inbertitzaileek irabazi handiak bermatzen dituzte.\nDibidenduek kapital higigarriaren etekin gisa ere tributatzen dute PFEZn, eta zergadunaren aurrezkiaren oinarrian sartzen dira. 2007tik aurrera, dibidenduek %18 ordaintzen dute, nahiz eta bide horretatik lortutako lehenengo 1.500 euroak salbuetsita dauden zergetatik, hau da, ez zaio Ogasunari ordaindu behar. Zerga-arau berrian, 1.500 euroko kopuru hori finkatu zen, ordaintzetik salbuetsia; izan ere, sozietateak lortutako mozkinak, dibidendu gisa akziodunei banatzen zaizkienak, lehenik Sozietateen gaineko Zergan ordaintzen dira. Salbuespenarekin ezarpen bikoitzagatiko kenkaria ezabatu nahi da; hala ere, salbuespen hori ez da aplikatuko dibidenduak ordaindu aurreko bi hilabeteetan eskuratutako balore edo partaidetzetatik datozen dibidenduei eta mozkinetako partaidetzei dagokienez, hurrengo bi hilabeteetan balore homogeneoak eskualdatzen direnean.\nDibidenduek %18ko zerga ordaindu behar dute, nahiz eta bide horretatik lortutako lehenengo 1.500 euroak salbuetsita dauden zergetatik.\nErreforma fiskalaren bidez, dibidenduen tributazioa hobea da errenta handieneko akziodunentzat, lehen zergadun bakoitzak bere tasa marjinalaren arabera ordaindu behar baitzituen zergak. Adibidez, %45eko tasa marjinala duen zergadun batek zergak ordaindu behar zituen, dibidendu bidez lortutako irabazien %27, eta gaur egun %18. Inbertsiogileek jakin behar dute, halaber, nazioarteko zergapetze bikoitzagatiko kenkariari eusten zaiola atzerriko balioetatik datozen dibidenduen kasuan, nahiz eta haiek jatorrizko herrialdean eta Espainiako lurraldean duten atxikipen bikoitzak bere horretan iraun.\nAdibide praktikoa: 2008ko urtarrilean Santanderko akzioetan 6.000 euro erosi zituen inbertitzaile batek, 13 euroko prezioan, hurrengo Errenta Aitorpenean 420 euro ordaindu beharko ditu lortutako dibidenduengatik (hau da, %7ko errentagarritasuna). Irabaziak 1.500 eurotik gorakoak ez direnez, X inbertitzaileak ez dio Ogasunari ordaindu behar Iberdrolaren dibidenduekin lortutakoa. Adibidez, 60.000 euro inbertitu izan balitu eta dibidendu bidezko irabaziak 4.200 eurokoak izan balira, akzioak saltzeagatik lortutako irabaziekin gertatzen den bezala, zergen bidez zatikizunaren bidez lortutakoaren %18 ordaindu beharko luke, hau da, 756 euro.\nekintzak euro ganancias-eu pérdidas-eu poltsa


Legez kanpoko migrazioa errazten duten garraio enpresak zigortzea proposatu du Europako Batzordeak\nBielorrusia eta Polonia arteko mugan sortutako migrazio krisiari aurre egiteko baliabideak izan nahi ditu Europako Batzordeak. Zehazki, lege esparru bat izan nahi du aire konpainiak eta lurreko edo itsas garraioko enpresak zigortu ahal izateko.\nHaurrak Bielorrusia eta Polonia arteko mugan. Artxiboko argazkia: EFE\nUrtebeteko haur siriar bat hil da Poloniako baso batean, Bielorrusiako mugatik gertu\nEuropar Batasunak Bielorrusia zigortuko du, migratzaileak helburu politikoekin erabiltzea egotzita\nBielorrusia zibilak "erabiltzen" ari dela salatu du Poloniak\nEuropako Batzordeak pertsonen trafikoa errazten duten garraio enpresak zigortu ahal izateko lege esparru berri bat sortzea proposatu du azken orduetan.\nJosep Borrell Europar Batasuneko Kanpo Arazoetarako goi ordezkariarekin koordinatuta egin duen proposamenarekin, Bielorrusia eta Polonia arteko mugan sortutako migrazio krisiari aurre egiteko baliabideak izan nahi ditu Europako Batzordeak. Izan ere, pertsona migratzaileak "helburu politikoekin erabiltzea" leporatzen dio Bruselak Aleksandr Lukaxenkoren gobernuari.\nEuropako Batzordearen arabera, pertsona migratzaileak Ekialde Hurbileko hainbat herrialdetatik Bielorrusiara iristen dira eta handik Europar Batasuneko mugara bultzatzen dituzte. Marko juridiko horrekin Europako Batzordeak helduleku bat izan nahi du nahita edo nahi gabe legez kanpoko migrazioa errazten duten enpresen aurka egiteko.\nLege esparru berri horrek aire konpainiei eragingo lieke, baina baita lurreko edo itsas garraioko enpresei ere. Europako Batzordeak Belavia Bielorrusiako hegazkin konpainia jomugan jarri du pertsonen trafikoa leporatuta.\nEuropako Batzordearen arabera, murrizketak proportzionatuak izango lirateke eta kasuan kasu zehaztuko lirateke. Horien arteko egongo lirateke, esaterako, Europar Batasunean aritzeko lizentziak edo baimenak etetea, erregaia hartzeko edo mantentze lanak egiteko eskubideak etetea, EBn barrena ibiltzeko edo aire eremuan hegan egiteko debekua, edota geldialdi teknikoak edo EBko lurraldeetan geldialdiak egiteko debekua.\nEdozein kasutan, neurri horiekin batera pertsona migratzaileei giza laguntza eskaini behar zaiela aldarrikatu du Europako Batzordeak.


San Lorentzon Udazkeneko Auzolana 2014-10-25 | itsasoko argia\nSan Lorentzon Udazkeneko Auzolana 2014-10-25\n2014/10/26 Auzolana San LorentzonItsaso, Gipuzkoa\nAurten laugarren auzolan eguna burutu dugu Itsason, oraingoan San Lorentzo ermitan. Besteetan bezalaxe, hogeita hamar lagunetik gora parte hartzen gogotsu. Eguraldi zoragarria eta lana oparo.\nLehengo helburua, itxitura egitea. Aspaldi ezagutu genuen hesi arrasto bat bere inguruan baina urteak dira desagertu zela eta beti egiteko-beti egiteko eta oraintxe iritsi zaio ordua. Bere mendebaldeko pareta aldetik, lehen baino tarte gehiago hartu zaio belardiari, Kamiokoekin erabilpena adostuta, nahiz eta mugarriak ez diren aldatu.\nGainerakoan bideak libre utzi dira eta kamioiak bueltatzeko ere nahiko leku. Sare berdez itxi dira hirurogei metroak eta ganadua dabilen aldetik arantzadun alanbrea ere jarri da. Oinezkoentzat metroko langa eta behar denean irekitzeko beste bi metrokoa segidan.\nKantoi harriak karez zurituta zeudela eta agerian uztea izan zen beste asmoetako bat, baita dituen leiho eta ate bakarren ingurukoak ere. Ura presioan, poliki poliki mila litroko depositua hustu arte, garbitu ziren gehienak. Izan ere S Lorentzon ez dago ez urik ez argi indarrik eta makinaria eta traste ugari behar izan zen atzoko lanetan. Hurrengo erronka ura bertaraino ekartzea eta mahaiak jarri, landareak…\nErmita inguruko sasiak aitzurrez eta hegoaldeko hesikoak desbrozatuz kendu ziren, eta paretei ere huntzak garbitu zitzaizkien.\nEz bazen dena bukatu ere, lan handia egin zen.\nAuzolan honen inguruan, Gotzon Aranburu argazkilari eta kazetari ezegunak bideo grabazioa osatzen jardun zuen arratsalde osoan zehar eta zerbait edateko elkartu ginenean taldeko argazkia egin zigun:\nGaztetxoak ere ari dira auzolana zer den ezagutzen eta guztietan izan ditugu aldamenean.\nIkuntzerako freskatu zuen eta azken argazkiak atera eta Itsasoko epelera hurbildu ginen, han ere merienda prestatzen auzolanean jardundakoei jatordu goxoa estimatzera eta etortzerik izan ez zutenen ekarpenak ere dastatzera.\nAipatu bezala, Gotzon Aranburuk Goierriko Hitzan eskegi zuen bideo muntaia eta hementxe dugu ikusgai:\n← Madalena eliza Alegian\nItsasoko S Bartolome Eliza →


Urrutxun atletismo pista egitea aldarrikatuko du EAJk aurrenkontuei begira - Oñati - Goiena.eus\nUrrutxun atletismo pista egitea aldarrikatuko du EAJk aurrenkontuei begira\nOihana Elortza 2014-12-11 08:30\nGizarte politikekin, enpleguarekin, mugikortasunarekin, hirigintzarekin eta kirolarekin zerikusia duten gaietarako diru partidak eskatuko ditu alderdi jeltzaleak. Abenduko osoko bilkuran eztabaidatuko ditu udalbatzak 2015eko aurrekontuak.\nHilabete honetako osoko bilkuran izango dira eztabaidagai datorren urteko aurrekontuak eta horri begira, hainbat proposamen egin ditu EAJk, "urtean zehar herritarrek egindako eskaera eta iradokizunak kontutan hartuta" eta "oñatiarren bizi kalitatea hobetzeko".\nHala, egin dituen proposamenen artean daude: enpresa txiki eta ertainei laguntzak ematea "berrikuntzan, lehiakortasunean edota internazionalizazioan trebatu daitezen"; kiroldegian begirale zerbitzua jartzea "adineko pertsonen mugikortasuna hobetzen eta mantentzen laguntzeko"; Errekalde eta San Lorentzo auzoen "birgaiketari jarraipena ematea"; Bidaurreta-Olapoto eta Olakua eremuetako argiztapena hobetzeko eta "ia argirik ez duten “puntu beltzak” ezabatzeko"; “Bide historikoen ibilbidea berreskuratzea", gehien erabiltzen diren hiri kanpoaldeko guneetan zerbitzuak eskaintzea (W.C., argiztapena...); gazteen eta bestelako aisialdirako lokalen gaineko ordenantza sortzea eskatu du; etxebizitzen inspekzio teknikoa egiteko edota horietatik eratorritako obrak egiteko laguntzak ematea; Urrutxun atletismo pista egitea "korrikalariek entrenatzeko ez lekualdatu behar izateko";\nkiroldegiko eremuan paddle pista eraikitzeko proiektua gauza dezaten ere eskatu dute. Berdintasun planak eta kontziliaziorako neurriak bultzatzeko eta tokiko ekonomia eta enplegua sustatzeko diru partidak ere eskatu ditu.


Metroaren aurkako protesta Kontxan | El Diario Vasco\nMetroaren aurkako protesta Kontxan\nPankarta baten bidez eta esku-orriak banatuz, azpegitura horren beharrik ikusten ez dutenek kontra egoteko dituzten arrazoiak zabaldu dituzte\nEL DIARIO VASCO Domingo, 4 septiembre 2016, 17:04\nKontxako estropaden lehen eguna baliatu dute hamarnaka lagunek Donostian egin nahi duten metroaren aurkako protesta burutu eta proiektua bertan behera gera dadin eskatzeko. Hondartzaren erdian 'Metroa Kontxaren azpian? Erokeria!' zioen pankarta jartzeaz gai, kate bat egin dute eta esku-orri informatiboak banatu dituzte paseoan.\nGogorarazi dute dute Donostian metro bat eraikitzeko egitasmoa -hau da, hiriaren erdialdea eta Kontxako hondartza zulatuko lituzkeen 'pasantea' delakoa- «irailaren 25eko hauteskundeetatik aterako den Eukal Gobernu berriak» hartuko dituen erabakien baitan dagoena, eta esku-orrian bildu dituzte «metroaren Pasantearen aurka egoteko arrazoiak». Besteak beste, diote, «Eusko Jaurlaritzaren azterketa baten arabera, metroaren pasanteak autobus zerbitzuei kenduko lizkieke bidaiariak nagusiki (batipat Dbus eta Lurraldebusi, zeinek bidaiarien %15 galduko luketen), eta oso gutxi ordea ibilgailu pribatuaren erabiltzaileen multzoari (metroak autoen trafikoaren %15 bereganatuko luke bakarrik, praktikan hutsaren hurrengoa bezala dena). Hori gutxi balitz, azterketa horrek Dbus-en zenbait autobus linea kentzea planteatzen du gero (5/Bentaberri, 24/Altza-Gros), baita beste zenbait linearen maiztasuna murriztea ere (13/Altza, 28/Amara-Ospitaleak). Ondorioz, garraio publikoa erabiltzen duten pertsonei txarrerako eragingo lieke».\nHorrez gain, azpimarratu dute «metro-pasantearen obrak gutxienez 200 milioi euroko kostua luke, eta lanek eragin handia izango lukete Amaran, Erdialdean eta Antiguan. Obrak kostaldeari ere eragingo lioke, Metroa Kontxako hondartzaren azpian sartzen baita 300 metroko tarte batean: Perla-tik Hotel Londres-eraino hedatzen den hondartzaren eremua alderik alde zeharkatuko luke, 34 metroko sakoneran. Azpiegituraren metro bakoitzaren gastua 50.000 eurotik gorakoa litzateke, behar gabeko eta inposatutako obra batean diru publikoa xahutuaz, gizartearentzat urjentziazkoak eta beharrezkoak diren jardueren kaltetan».\nEl donostiarra detenido en Milán está ingresado en el Hospital Donostia Deustuko Unibertsitateak ongi etorria egin die ikasle berriei Donostian


Ander Arrillagak bere esperientzia kontatu du baserritar gazteen jardunaldian - Aia - Karkara.eus\nAnder Arrillagak bere esperientzia kontatu du baserritar gazteen jardunaldian\nKarkara 2019-11-09 17:38\nAnder Arrillaga gaztea, 'Baserritar gaztea naiz eta harro nago' jardunaldian. (A. Apalategi/Goierriko Hitza)\nAnder Arrillaga aiarrak Baserritar gaztea naiz eta harro nago jardunaldiko mahai-inguruan parte hartu du, beste hiru ekintzaile gazterekin batera.\nDuela bost urte baserritik bizitzeko erabakia hartu zuen Arrillagak, eta egun esnetarako behiak ditu Aiako Arrillaga baserrian. Mekanika ikasi zuen gazteak, baina garbi zuen baserriari eta ukuiluari eutsi nahi ziola. “Inbertsio handia egin dugu, leku berriak egokitu, makineria berritu, almazena egin… horretarako oso garrantzitsuak dira diru laguntzak”; horrez gain, enpresa plana eta ikastaroak egin behar izan dituela ere azaldu du mahai-inguruan.


Bisitaldia eraikin moderno batean hasten da. 2.411 metro koadroko eraikina da, villaren erdigunean dagoena. Sarreran informazio orokorreko panelak daude, ibilbidean barna estrategikoki kokatuak dauden beste batzuen osagarri.Metalezko pasabide bat dago, gainerako lekuetara joateko. Handik, bi kolore desberdineko harri xeheak ikus daitezke, eraikuntza garaiko bi etapak bereizten dituztenak: grisak K.o. I-III. mende bitartekoak eta arrosak K.o. IV-V. mende bitartekoak.Lehen garaiko fabrika deigarrienak hauek dira: "fumarium", ardoa beroz eta kez artifizialki ontzeko gela, eta "cella vinaria" edo upeltegia, balio handikoa, han ardoa ekoizteko elementu guztiak gorde baitira. Alde batetik, 15 "dolia" daude ikusgai, batez beste 700 litro ardo gordetzeko moduko tinak, eta, bestalde, harrizko aldarea, erlijio ospakizunen eta ardo ekoizpenaren arteko lotura nabarmentzen duena.Villak beste atal berezi bat gordetzen du: 3 metroko sakonera duen uraska, gehienbat euri-ura biltzen zuena. Hori aurkitzeak berebiziko garrantzia izan du, eraikina mediterranear zonaldekoa baita berez.Bigarren garaikoak dira mosaikoz zolatutako gelak. Musak agertzen dituenaz gain, beste bi daude, bat logela batean eta beste bat "oecus" izeneko gela nagusian, 90 metro koadro dituen horretan. Biak lotuta daude Cibeles eta Attis pertsonaia jainkotuei egiten zitzaien kultuarekin.Kanpoko aldean, eraikinaren bigarren garaikoak ere, ukuilua eta "taurobolio" delakoa ikusten ahal dira. Oin laukizuzena duen ataridun eraikina da, patio baten inguruan egina. Haren erdian zezen buruak agertzen dituzten aldareko harriak aurkitu ziren.[<< volver ]


Argumentu, gertaera, kuantifikazio eta sailkapen izenak [Sareko Euskal Gramatika]\nIzenen artean badira beste bereizketa batzuk ere:\nizen argumentalak edo argumentu-izenak\nizen gertaerazkoak edo gertaera-izenak\nizen kuantifikatzaileak edo kuantifikazio-izenak\nizen klasifikatzaileak edo sailkapen-izenak\n“Argumentu” hitza anbiguoa da hemen. Oro har, gramatikan “predikatu” nozioari lotuta ageri da (hartu aditzak “zerbait” hartzea eskatzen du, argumentu bat eskatzen du), baina hemen argumentuak eskatzen dituzten izenei buruz ari gara.\nIzen argumentalek parte hartzaileak eskatzen dituzte, osagarri argumentalak, duten esanahiagatik: irakurketa, sakontasun, laburpen…\nHori horrela, irakurketa edo irakurtze (besterik gabe) izenek “norbaitek zerbait irakurtzea” eskatzen dute. Gauza bera gertatzen da sakontasun izenarekin, beti eskatzen du beste zerbait inguruan, eta agerian ez bada ere, badakigu hor dela testuingurutik: “zerbaiten sakontasunaz” aritu behar dugu beti. Esaterako, etxea handia da diogunean etxea bakarrik doa, ez du ezer behar aldamenean, baina sakontasuna handia da esaten badugu, badakigu “zerbaiten sakontasuna” dela, itsasoarena, adibidez. Horrenbestez, izen horiek beste parte hartzaile batzuk behar dituzte.\nHona hemen zenbait argumentu-izen:\nizenak: sarrera (adiera batean), laburpen, aitzindari, hasiera, argazki…\naditz izenak: sartze, hartze, ikuste, etortze, jate…\nIzen horiek aditzak hartzen dituen argumentuak behar dituzte, aditzak dituen argumentuak heredatzen dituzte: norbait sartzea, norbaitek zerbait sartzea, norbaitek zerbait ikustea, norbait etortzea, norbaitek zerbait jatea, eta abar.\nKualitatea adierazten duten izenak ere sail berean sartzen ditugu: goxotasun, garbitasun, edertasun… Parekoak dira, argumentuei dagokienez:\nmutil hori goxoa da / mutil horren goxotasuna\nkalea garbia da / kalearen garbitasuna\nargazkia ederra da / argazkiaren edertasuna\nHorrenbestez, argumentu izen gehienak aditz baten edo izenondo baten gainean daude eraikita, edo argazki izenen motakoak (argazki, koadro…) edo erlazioa adierazten dutenak (lagun…) dira.\nHala ere, izenen osagarri guztiak ez dira argumentuak: mendiko harria edo gaurko egunkaria esaten badugu, mendiko eta gaurko aukerakoak dira. Egunkari izenak ez du ezinbestean beste osagarririk eskatzen, baina gaurko egunkaria diogunean, izen hori osagarri batekin ageri da. Euskaraz –ko marka erabiltzen dugu horrelakoetan, ez dugu bestelako biderik sintagma osatzeko: zurekiko konfiantza, etxeko lanak (‘etxean egiteko lanak’) edo Ikerrentzako koadernoa sintagmetan ageri diren konfiantza, lan eta koaderno hitzek ez dute ezinbestean “norekin den konfiantza”, “non egiteko den lana” edo “norentzat den koadernoa” hautatzen, osagarri horiek aukerakoak dira.\nArgumentu-izenekin, ordea, ez da hori gertatzen: laburpena diogunean, beti zerbaiten laburpenaz ari gara. Laburpen izenak erlazio argumentala du osagarriarekin, baina egunkari izenak ez: gaur eta egunkari hitzen arteko erlazioa adjunktuen mailako erlazioa da. Berdin gertatzen da “erlazioa” adierazten duten beste izen batzuekin ere: aita, ama, seme, alaba… gain, azpi, albo…\nliburuaren laburpena (argumentu-izena)\ngaurko egunkaria (adjunktu harremana)\nParalelotasun handia dago, puntu honi dagokionez, aditzen eta izenen artean: “noiz”, “norako” eta horrelakoak aukerako osagarriak dira, adjunktuak, ez baitira zuzenean sartzen aditzek edo izenek ezinbestekoa duten argumentuen sarean.\nIzen batzuk gertaera izenak direla diogu, ebentiboak:\nistripua herri sarreran gertatu da.\nPerpaus horretan istripu eta herri sarrera, biak izan daitezke ebentiboak.\nHonetaz gehiago sakontzeko, ikus Azkarate, M.ren Gertaera- eta emaitza-izenak lana.\nKuantifikazio izenen artean ere bereizketa zenbait egin daitezke. Belar izpia edo laranja atala edo laranja ziztorra bezalakoak kuantifikazio izenak dira. Ez dute multzo bakarra osatzen, eta batzuetan ez dago argi izen bera ez ote daitekeen sail batean baino gehiagotan sar. Bestalde, kuantifikazio izen hauen artean beste hainbat bereizketa ere egin daitezke:\nizen hesitzaileak (belar izpi)\nneurri izenak (kilo bat haragi, baso bat esne)\nmultzo hitzak (jende pila bat)\nIzen hesitzaileek zerbaiten neurriaren berri ematen dute: ogi zati bat, belar izpia… Nolanahi ere, izen hauek ez dira edozein modutan erabiltzen:\nHona hemen egungo idazleen liburuetatik bildutako zenbait adibide:\nOheratu baino lehen, eri artean bihikatu etxe-gasna xerra fin baten irenstea, ogi poxi batez lagundurik, ohitura sakratua bilakatua zitzaidan. (% 100 basque, Borda, I.)\nTxalekoa txukundu eta zapaten zenbait hauts-izpi musuzapiaz kendu ondoan aurpegia estutu zuen, kezka biziaren adierazgarri; (Manhattan Transfer, John Dos Passos / Lopez de Arana)\neta bazkaritako zopa trinkoan okela izpi gorriak topa daitezke, eta zorioneko aldietan puska oso bat ere bai (Zoririk ez, Imre Kertész / Urrutikoetxea, U.)\nEta ile-izpi harroak, errotik mingarriro erauzirik, hatz-mutur zurbilduen artean estutzen ziren, estokan bezala. (Zazpi urkatuak, Leonid Nikolaievitx Andreiev / Jose Morales Belda)\nEtxe hartan denborak ez zuela aurrera egin ematen zidan, armairu handiko apaletan betiko gauzak zeuden, hauts maluta bakar bat gabe: familia-erretratu handia, Cabeza del Bueyen bizi ginela egindakoa. (Riomundo, Maia, J.)\nNola ez zitzaigun ahogozoa egingo, bi koilarakada olo maluta besterik gosaldu ez eta hil behar genuen gosea izanda. (Anne Franken egunkaria, Anne Frank / Josu Zabaleta)\nHodei-maluta dirdaitsuak Battery gainera erortzen ari ziren, zeru more baten ezkaten gisan; (Manhattan Transfer, John Dos Passos / Lopez de Arana)\nBi piper pote daude hozkailu gainean: hutsik bat, kotoi maluta bat gordetzen du besteak. ( Eta handik gutxira gaur, Rodriguez, E.)\nHemen dago, ez da desagertuko ke-maluta bat bezala, bizitzaren errealitatearen zati bat da“. (Lotsaizuna, John Maxwell Coetzee / Oskar Arana)\nHasi elur-hautsetik, elurxe, elurxehe, elur pikor eta pikorta (Naturaren mintzoa, Zabala, P.)\nBizitzan bezala, dudazko oreka batean gabiltza hatsa hartzen duguino, eta saihetseko kide osasuntsuena zentzen denean ohartzen gara luma bat zela, edo hosto bat, edo errauts pikor bat. (Hiruko, Borda, I.)\nOroitu behar genuke nolakoa zen artoa ereiteko tramankulutxoa, bi erreten axalekotan, erruberatxoa bueltatu ahala, arto ale pare batekin babarrun bat edo beste jausten uzten zuen txulo ttikiarekin (Naturaren mintzoa, Zabala, P.)\nMantalaren izkina bat pasatu zuen zakatzen azpitik, hondar ale batzuk kentzeko. (Parisen sabela, Emile Zola / Karlos Zabala)\nZati, ordea, izen hesitzaile zabalagoa da eta hainbat modutan erabil daiteke: errepide zatia, sagar zatia, eta abar.\nBat-batean, beste errepide zati batera heldu ginen. (Eguzki beltzaren sekretua, Ladron Arana, A.)\nPostrerako, Adelak jogurt bana atera zuen, berak egina, aran eta sagar zati txikiekin, eta masusta-marmeladarekin. (Hauts bihurtu zineten, Igerabide, J. K.)\nZerbeza pote batzuk geratzen ziren eta baita camembert gazta zati bat ere. (Euliak ez dira argazkietan azaltzen, Joxemari Iturralde)\nNeskak orduan aloe egur zati bat atera zuen, eta ezpal bat kendurik, sutara bota zuen; (Mila gau eta bat gehiago, Anonimoa / Zubizarreta, P.)\nNeurri izenak neurri estandar arautuekin lotzen ditugu askotan: tona bat egur, bost litro ardo, sei metro oihal… Sail horretakoak dira halaber: koilarakada bat kafe, eskukada bat irin, bi ahokada ale, altzokada sagar, poltsakada bat barazki, eta abar. Hemen ere badira mugak: hogei metro luze zen esaten dugu (magnitude aukerak baditugu: luzera, zabalera, sakontasuna…), baina bi urte denbora eta antzekoak berriak dira, adibide gutxi daude eta beti Hegoaldekoak. Batzuetan izenlagun gisa bakarrik erabil daitezke, eta hori arruntagoa da: hamar metroko zabalera, bi metroko sakontasuna, hamar hilabeteko eztabaida, bi urteko iraupena, eta abar.\nUrik gabeko piszina baten antzera, hiru bat metroko sakonera izango zuen hormigoizko lauki zabalean, geldi egon ezina erakusten zuten mutur-luzeek. (Ordaina zor nizun, Joxemari Urteaga)\nBTV telebistak eta Catalunya Radiok osorik grabatu zuten bi orduko eztabaida, gero emateko. (Hitz egiteaz, erabakitzeaz eta ETAz, Imanol Murua Uria, Berria, 2004-07-29)\nMila kilometro zabal eta 400 kilometro luze da Takliman desertua. («Taklimakan Asiako deserturik handiena zabaltzen ari da», Berria, 2004-01-28)\n"Gazta zati bat" dokumentala oso ezaguna da Euskal Herrian\nMultzo hitzak ere badira: adiskide talde bat, bi liburu multzo, gezur korda bat, perla hari bat, mahats okoa, eta abar. Batzuetan ez da beharrezkoa izaten izen kuantifikatua agerian ematea: kopa bat hartu zuen, talde txiki batekin bildu zen, izpia sudurretik sartu zuen esan eta testuinguruaren arabera asmatzen dugu zeri buruz ari garen, zeren kopa den, zeri dagokion taldea, edo zeren izpia den sudurretik sartu duguna. Izen hauek neurriaren kontzeptuarekin lotzen ditugu eta eguzki izpia, poztasun uholdea, tiro parrasta, ogi pixka edo ur zurrusta bezalakoak ere horien parekoak dira.\nBestalde, multzo izenen artean ere badira murriztapen semantikoak:\nKuantifikazio hitzak dira gauza batzuk multzoka loturik daudela adierazten dutenak ere: lore sorta bat, esaterako, nahiz gero hori beste erabileretara ere hedatu den: gezur sorta. Gero, zentzu figuratibo hau urrunago ere eraman da: argumentu oihan batean galdu zen.\nTestuinguruen arabera izen hauek beti izan daitezke kuantifikazio izenak, edo ez. Kilo, litro edo tona bezalako hitzak beti edo gehienetan dira kuantifikazio izenak; baina ez kopa, zaku, orga, saski, botila edo edalontzi bezalako izenak:\nedalontzi bat esne hartu zuen ohera joan aurretik ⇒ edalontzi kuantifikazio izena da\nMirenek mailu batekin hautsi zuen edalontzia ⇒ edalontzi ez da kuantifikatzailea, izen arrunta da\nLehenengo adibidean, edalontzi izenak esnea kuantifikatzen du, eta kuantifikazioaren itzala hartzen duen hitza artikulurik gabe joaten da beti (*edalontzi bat esnea). Bigarren adibidean, ordea, edalontzi izen arrunta da, ez da kuantifikatzailea. Gauza bera gertatzen beste hitzokin: katilu, botila, gurdi, zaku…\nkatilu bat esne vs plastikozko katilua\nbotila bat ardo vs kristalezko botila\ngurdi bat egur vs zurezko gurdia\nzaku bat patata vs telazko zakua\nSintagma hauek ere ezberdinak dira:\nkoñak botila vs botila bat koñak\nkafe katilua vs katilu bat kafe\nardo basoa vs baso bat ardo\nzapata pare bat vs pare bat zapata\nLehenengo sintagmetan edukiontzia adierazten duten hitz horiek ez dira kuantifikatzaileak, sintagmaren guneak dira eta nolako/zer botila? galderari erantzuten diote, botila hutsik egon daitekeena. “Neurri sintagma bat” (zenbat koñak adierazten duena, eta koñaka kuantifikatzen du) ere osa dezake.\nBigarren sintagmetan, berriz, kuantifikatzaileak dira, neurria adierazten dute eta zenbat koñak? galderari erantzuten diote. Gauza bera gertatzen da katilu bat kafe, edo kafe katilua sintagmen artean. Edo baso bat ardo, eta ardo basoa sintagmen artean. Lehenbizikoak bakarrik du zerikusia kantitate edo neurriarekin. Bigarrenak, aldiz, maiz, zenbait izenekin (botila-rekin, adibidez) bi esanahiak adieraz ditzake. Izan ere, edan, katilu bat kafe, botila bat koñak edo baso bat ardo edaten da. Hautsi, berriz, koñak botila, kafe katilua edo ardo basoa hausten da. Bestalde, pare bat zapata eta zapata pare bat ez dira berdinak: lehenbizikoan bi zapataz ari gara, desberdinak badira ere, bi da hor garrantzizkoa, kantitatea; bigarrenean zapata-pareaz ari gara, izen (elkartu) batez.\nSintaxiari dagokionez, izen kuantifikatzaileek gainerako izenek baino erabilera mugatuagoa dute. Txikigarriak onartzen dituzte baina ez dute erraz hartzen izenondorik:\nkopatxo bat koñak\n?kopa urdin bat koñak\nHalako egituretan, euskaraz nahiz beste erdaretan, ohikoa da izenondo berezi batzuk erabiltzea, neurria adierazten duten heinean:\nedalontzi handi bat esne\nkopa txiki bat patxaran\nun plato grande de lentejas\nAposizioa erabiltzeko joera ere badago halakoetarako: katilu bat kafe, handia. Izen elkartuzko esamoldea ere erabiltzen da: koñak kopa txiki bat, ??kopa txiki bat koñak.\nBi esamoldeak nahaste erabiltzen badira ere, garrantzizkoa da behatzea nolako aditzekin ageri diren horrelako kuantifikazio hitzak. Aditz horiek nolakoak diren, katilu bat kafe edo kafe katilu bat aukeratzen da. Hiru multzo egin daitezke kuantifikazio hitzetan:\nkafe katilu bat: hautsi katilua hauts daiteke, ez kafea. Eredu honetakoak dira aditz hauek: apurtu, pintatu, bete, puskatu…\nhaserretu zen eta mahaian zegoen kafe katilu bat hautsi zuen.\nhaserretu zen eta mahaian zegoen *kafe bat katilu hautsi zuen.\nkatilu bat kafe: edan kafea edan daiteke, ez katilua. Eredu honetakoak dira aditz hauek: jan, egosi…\nmahaian eseri eta katilu bat kafe edan zuen\nmahaian eseri eta *kafe katilu bat edan zuen\nanbiguoak (bi esanahiak izan ditzakete): erosi, ekarri, atera… zeri egiten diozun erreferentzia, bata nahiz bestea erabil daitezke:\nkatilu bat kafe ekarri zuen ⇒ beraz, kafearen kantitateaz ari da\nkafe katilu bat ekarri zuen ⇒ ontziaz ari da oraingoan, ez kantitateaz\napalategitik botila bat koñak har dezakezu\napalategitik koñak botila har dezakezu ⇒ botilaz ari bagara ere, koñakez betea egongo dela espero da\nKafe katilu bat ekarri zuen, urez betea esan daiteke, baina ez *katilu bat kafe ekarri zuen, urez betea. Euskal tradizioan hori ongi bereizi izan da, eta erabilera hori errespetatu da gehienetan.\nBestalde, kasu anbiguoetan ere, bi aukerak izanik, egungo idazleen lanetan botila bat ardo egitura ohikoagoa da ardo botila bat baino. Hola, gaurko literaturan holakoak ikusten dira: botila bat pattar ireki, botila bat xanpain eskuan eduki, botila bat ardo atera, kopa bat ardo atera, kopa bat ardo merezi, kopa bat likore ekarri, kopa bat xerez hartu, botila bat ardo klikatu, botila bat ardo erosi, botila bat ardo zabaldu, katilu bat kafe zerbitzatu, katilu bat kafe eman, katilu bat arroz egosi, botila bat ur erosi, botila bat ur ekarri, botila bat xanpain ireki, katilu bat esne (bero) hartu, kopa bat xanpain hartu, kopa bat xanpain jaurti, kopa bat ur edan, katilu bat arrain zopa ekarri, katilu bat esne ekarri, katilu bat esne edan, botila bat koñak hartu, botila bat ardo eskatu, botila bat patxaran ireki, kopa bat armagnac eskatu, kopa bat cava kobratu, … Horiek guztiak aski arruntak dira, eta holako adibide asko aurkitzen ahal dira literaturan. Eredu horren aldaerak dira botila ardoa, botila esnea, eta abar. Eredu horren aldaerak dira botila ardoa, botila esnea, eta abar.\nHorregatik, zalantzan egon nintzen botila bat xanpain erosi ala ez, gidoiari jarraitzeko. (Gorde nazazu lurpean, Saizarbitoria, R.)\nHorregatik, goizetan, katilu bat esne ekartzen zidaten, eta nik, jeneralean, ezetz eta ezetz, ez nuela nahi. (Gure etxeko kontuak, Natalia Ginzburg / Fernando Rey)\nbarran eseri eta txokolatezko irabiaki bat, bi hanburger eta plater bat patata frijitu eskatu zituen. (Brooklyngo erokeriak, Paul Auster / Oskar Arana)\nBeste eredua segitzen duten adibideak ere badira, nahiz eta gutxiago izan: xerez botila bat atera, ardo botila bat oparitu, Erremelluri botila bat atera, garagardo botila bat hartu, wiski kopa bat jarri, ardo botila bat zabaldu, kirsch kopa bat eskatu…\nKantitateari edo kuantifikazioari baino garrantzi handiagoa ematen zaio halakoetan botilaren edukiari, zer atera den zehazteari: xereza atera dio, ardoa oparitu nahi zion edo Erremelluri etxeko ardoa, eta eduki hori botila baten barnean ateratzen edo oparitzen da.\nHartu ardo botila batzuk eta jira eta bueltaka ibili ditu besoan, zirkuan bezala. (Soinujolearen semea, Atxaga)\neskuin eskuan whisky kopa bat eta ezkerrean turuta zeramatzatela (Oilarraren promesa, Irigoien, J. M.)\nNorbaitek pentsa lezake, hortaz, gaur egungo idazleen artean bi erabilerak nahasten direla, eta hori gerta daiteke batzuetan, baina ez beti: arruntean aditzaren arabera egiten da aukera, zeri behatzen diogun, ontziari edo edukiari: botila bat esne diogunean ontziari behatzen diogu, eta esne botila bat diogunean, berriz, edukiari.\nEgiazko kuantifikazio izenekin (kilo, litro, dozena…) ez da nahasterik sortzen, kilo bat haragi edo litro bat esne eredua erabiltzen da. Kilo bat mertxika ere ageri da, baina oso adibide gutxi daude halakoak. Sail berekoak dira orga, gurdi edo saski bezalakoak (gurdi bat sagar), baina gaurko literaturan gutxiago ageri dira.\nMota, klase, sail eta antzekoak dira sailkapen izen edo izen klasifikatzaileak:\nbada jende mota bat aski astuna\nmendi sail horretan ez duzu zuhaitzik ikusiko\nhegazkin klase horrek asko arintzen du bidaia\nEra honetako izenetan murriztapen semantikoak daude:\nsaguzar aldra bat ikusi genuen bat-batean airean\n? pertsona aldra bat (ez da oso ohikoa, zerbait adierazkorra esateko ez bada bederen, halakoetan ohikoagoa da pertsona samalda)\nLagun talde bat agurtu genuen\n? zuhaitz talde bat moztu genuen\n? tomate bolada\nZenbait izenekin ez dirudi oso egokiak direnik.\nGertaera- eta emaitza-izenak (Azkarate, M., EHU- Euskaltzaindia, 2008)\nEuskara Institutua, EHU, "Argumentu, gertaera, kuantifikazio eta sailkapen izenak", Sareko Euskal Gramatika (SEG), www.ehu.eus/seg


EUSKADIKO ETA NAFARROAKO TXAPELKETA: Bizkaiko Haur mailako Selekzioen hautatzaileen espektatibak | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak, Selekzioak » EUSKADIKO ETA NAFARROAKO TXAPELKETA: Bizkaiko Haur mailako Selekzioen...\nDatorren Urriaren 28 eta 29an, Euskadi eta Nafarroako Lurralde Selekzioen Arteko Txapelketa ospatuko da Erriberrin (Nafarroa). Neskek titulua berrestea dute helburu eta mutilek iaz egindakoa hobetzea izango dute helburu. Gure selekzioek ez dute lan erraza aurretik, izan ere talde biek etxeko taldearen aurka jokatuko dute finalerdietan. Joko estiloari eta aspirazioei dagokionez, Bizkaiko Selekzioen hautatzaileak diren Aitor Leizea (emakumezkoak) eta Javi García Panizok (gizonezkoak) beraien iritziak eman dizkigute.\nAitor Leizea: “Txapelketa irabazten saiatuko gara”\nTxapelketa aurreko azken testa bukatuta, Zein helbururekin doa emakumekoen haur mailako selekzioa txapelketara?\nGu txapelketa irabaztera goaz. Horretarako egin dugu lan. Badakigu zaila izango dela. Aurkari zail bat tokatu zaigu, Nafarroa. Nire ustez faboritoak dira baina irabazteko asmoarekin goaz.\nJoko azkarra, dinamikoa eta defentsa askorekin. Trantsizio azkarra jokatzen saiatuko gara.\nArgi dago presio gehiago dagoela. Gainera aurkari zaila tokatu zaigu. Badirudi lehen egunean galduz gero bajoia sartzen dela baina espero dugu ez gertatzea. Eta gertatuko balitz, bigarren egunean lan egingo dugu, azkena izango balitz bezala.\nJavi García Panizo: “Nire ideia, korrika egin eta borrokatzea da. Aktibitate asko ella baloia mugitzea, 1x11tik sortzeko”\nTxapelketa aurreko azken testa bukatuta, Zein helbururekin doa gizonezkoen haur mailako selekzioa txapelketara?\nHelburua jokatuko ditugun bi partiduak irabaztea da. Nafarroaren aurka dugu lehena, ez ditugu asko ezagutzen baina irabazten saiatuko gara finalera sailkatzeko..\nKorrika egin eta borrokatzea da nire ideia, 2x1ekoak egitea, askatasunez jokatzea…Mugimendu asko egotea nahi dugu, mundu osoa aktibo egotea, eskuak erabiliz. Espero dugu baloia ondo mugitzea 1x1etik sortzeko, banandu eta bikoiztu, jaurtiketa libreak aurkitzea kanpotik…\nArgi dago desberdina dela, Nafarroa sartzen da, Espainiako selekzioen txapelketa prestatzen dabiltza…Beste urte batzuetan baino zailagoa izango dela uste dut, izan ere galduz gero ez daukazu txapelketa irabazterik. Lasai egoten saiatuko gara eta dakitena egin dezatela.\nBIZKAIKO LIGA BEREZIAK: Jardunaldiaren laburpena Hurrengo sarrera :


ETXEA EROSTEA GAZTE GEHIEN AHALMENETIK KANPO DAGO ORAINDIK ERE\nEtxebizitza eraikuntza bat da, bere funtzio nagusiena pertsonei aterpea eta gela eskaintzea da, horrekin batera, eguraldi txarretatik babesteko eta leku segurua eta erosoa bat emateko balio du.\nGazteei batez ere zaila egiten zaie etxebizitza batean sartzea, ikasketak, lana, dirua...behar dutelako premia hori asetzeko. Hori dela medio, gazte gehienak gurasoen etxeetan bizi dira, beste batzuk berriz gurasoen etxean ez den beste toki batean eta beste egoera bat, lan egunetan gurasoen etxetik kanpo bizi dira, baina jaiegunetan gurasoen etxera joaten dira.\nOso garrantzitsua da ikasketa onak izatea, horrela, lana errezago aurkitzeko aukera duzu, gaur egun jende gazteari gehiago kostatzen zaio lana aurkitzea, edonola ere, orain dela urte pare batzuk krisia zela eta lana aurkitzeko zailtasun gehiago zeuden. Iada krisitik ateratzen ari gara, edo hori diote, baina dena dela jendeari etxebizitza izatea kostatzen zaio.\nAdibidez, berria aldizkarian agertzen den bezala, Araba, Bizkaia eta Gipuzkoako gazteek soldataren %62,8 erabili behar dute etxebizitza librea erosi nahi badute, eta alokatzeko ahalegina txikiagoa da, %59, hau da, bankuek aholkatzen duten %30a edo Europako Batasunak ezarria duen %40a baino askoz gehiago.\nHau guztia kontuan hartuta, nik uste dut ikasketa onak izanda lana errezago aurkitzeko aukera dagoela eta lan on bat izanez gero dirua izango dela zure lanaren ordaina eta horrela etxebizitza erostea izango da errazagoa.


2012ko "Catalunya, nou estat d'Europa" manifestazioa - Wikipedia, entziklopedia askea.\n2012ko "Catalunya, nou estat d'Europa" manifestazioa\n"Catalunya, nou estat d'Europa" manifestazioa (euskaraz, Katalunia, Europako estatu berria) 2012ko irailaren 11n (Diadan, hau da, Kataluniako Egun Nazionalean) egindako manifestazioa izan zen, Kataluniaren independentziaren aldekoa. Assemblea Nacional Catalana izeneko gizarte mugimenduak deitu zuen, eta gizarte katalanaren atxikimendu masiboa jaso zuen. Bildutako jendetzaren aldetik, "Som una nació. Nosaltres decidim" goiburuarekin egindako 2010eko manifestazioaren eta 1977ko Estatutu katalanaren aldeko manifestazioaren parekoa izan zen.\n2006an erreferendumean onartutako Autonomia-Estatutua 2010ean Konstituzio Auzitegiak izugarri murriztu zuen; hala nola Katalunia nazio bat zela zion artikulua eta konpetentzia asko. Honek manifestazio handia eta independentzia-nahiaren igoera ekarri zuen.\nCiU alderdiaren Gobernuak murrizketa ekonomiko asko egin zituen, haiek esaten zuten "autonomien arteko banaketa bidegabea da, kalte egiten digu"; eta honen konponbidea Ekonomia Ituna zen.\nBi aste barru, Artur Mas, Rajoyren ukoa Kataluniak Euskal Herriko Ekonomia Ituna bezalakoa izateari eta gero, hauteskundeetara deitu zuen, Konbergentzia alderdi independentista bat bezala aurkezten.\nIndependentziaren aldeko Udalerrien Elkarteko udalerriak.\nANC, Omnium edo AMI bezalako elkarteak igo ziren eta garrantzi handia lortu zuten; ekintza asko eginez, hala nola Bia Katalana,\n2017ko Kataluniako Errepublika\nWikimedia Commonsen badira fitxategi gehiago, gai hau dutenak: 2012ko "Catalunya, nou estat d'Europa" manifestazioa\nAzken aldaketa 6 urtarrila 2019(e)an, 00:22(e)tan\nOrriaren azken aldaketa: 6 urtarrila 2019, 00:22.


40 proiektuk hartuko dute parte 2014ko Toribio Echevarria Sarietan « Toribio Echevarria Sariak\n40 hautagai aurkeztu dira XXIV. Toribio Echevarria Sarietara. Lehiaketa horrek, 1990. urtean Eibarko Udalak eta Bic Gipuzkoa Berrilan-ek sortua, Euskal Herrian tradizio handiena izateaz gain, sariari dagokionez ere, diru kopuru altuena ematen duena da.\nEdizio honetara aurkeztu diren 40 proiektuen artean, 30 ‘Enpresa Ideiak/Proiektuak’ atalekoak dira eta beste 10 ‘Sormen eta berrikuntza teknologikoa enpresan’ atalekoak. Aurkeztutako proiektuak sektore ezberdinekin daude lotuak.\nProiektuen jatorriari dagokionez, 22 Gipuzkoakoak dira, 9 Bizkaikoak eta 9 Arabakoak.\nAurkeztutako proiektu eta ideiak epaimahaiko kideek ebaluatu beharko dituzte. Proiektu finalistak sariak banatu baino egun batzuk lehenago emango dira ezagutzera.\nLehiaketa hau iniziatiba, berrikuntza, gaitasun ekintzailea, sormena eta enpresa-garapena sustatu eta aintzat hartzeko sortu zen, eta hogei urte geroago eutsi egiten dio helburu horri.\n2013ko ekimen enpresarial eibartar nabarmenari aitorpen sari bat emango da. Ohorezko sari honek, Eibarko organizazioetatik datozen ekimen eta proiektuak aitortu nahi ditu. Bai maila indibidual zein kolaboratiboan Eibarri modu zuzenean tokiko garapen jasangarrian laguntzen duten jarduera estrategikoan, konpromizu sozialean, balioetan edo berrikuntzan balore erantsi altua ematen diolako.


Elorrioko Udala - Bikoiztu egingo da nazioarteko presentzia igandean ospatuko den Elorrioko Basqueland Ziklokrosean\nBikoiztu egingo da nazioarteko presentzia igandean ospatuko den Elorrioko Basqueland Ziklokrosean\nIgande honetan, urriaren 28an, ‘Elorrioko Udala Saria Nazioarteko Ziklokrossa Basqueland’ lasterketaren 43. edizioa ospatuko da Elorrion (Bizkaia). Estatu espainiarreko lasterketarik beteranoetarikoa izanik, dagoeneko nazioarteko mailan egonkortu da. Aurten, berritasun modura, bikoiztu egingo da nazioarteko txirrindularien presentzia, 30 ingurura helduz.\nIaz, Elorrioko frogak C1 lizentzia lortu zuen emakumezko lehiaketa guztietan eta gizonezkoen elite mailan zein 23 urte azpikoen lasterketan. Aurten ere maila berbera mantenduko du, Euskal Herrian zein estatu espainiarrean maila horretan dauden bi lasterketariko bat izanik. Gizonezkoen Senior mailan, berriz, Espainiako Koparako puntuagarria izango da froga.\nElorriora nazioarteko txirrindularirik esanguratsuenetarikoak etorriko dira. Gizonezkoen kasuan, besteak beste, Felipe Ors (8. UCI rankinean), Vicent Baestaens belgiarra (15. UCI rankinean), Bran Merlier, Dario Tyelen edota Aitor Hernandez ermuarra izango dira.\nEmakumeen kasuan, berriz, Helen Wyman (5. UCI rankinean), Jinse Peeters belgiarra, Mannon Bakker holandarra edota Aida Nuño eta Lucia Gonzalez espainiarrak izango dira Elorrioko landetan lehian.\nAstearte honetan eginiko prentsaurrekoan Elorrioko udaleko ordezkariek, lasterketaren antolatzaileek eta Aitor Hernandez txirrindulariak parte hartu dute. Berritasun modura, aurten ibilbidea guztiz aldatuko dela iragarri dute antolatzaileek. Izan ere, laburragoa izateaz gain –aurtengoak 2.540 metro izango ditu; iazkoak, berriz, 2.950 metro– aurtengoak txirrindularien alde teknikoari egingo dio mesede. Joseba Gorostiza antolatzailearen iritziz, “publikoarentzat, ibilbide berria ikusgarriagoa izango da, eta txirrindularientzat, berriz, entretenigarriagoa. Beste urteetan bezala, hondartza, enborrak eta beste hainbat zailtasun izango dira, guztia lokatz askorekin nahastuta”, adierazi du, astebururako datorren eguraldi aurreikuspenei kasu eginez.\n500 txirrindulari inguruk parte hartuko dute froga ezberdinetan, eta horien artean izango dira nazioarteko zirkuituetako izenik garrantzitsuenetariko batzuk. Zirkuituaren berritasunaz gain, izango dira beste batzuk, adibidez ‘Emakumeen Master Lasterketa’ kategoria berria.\nAurreko urteetan bezala, antolatzaileek saiakera berezia egin dute lasterketetan emakumeen presentzia indartzeko. Aurten ere, “momentuko txirrindulari femenino onenak” lortu dutela adierazi dute antolatzaileek.\nIdoia Buruaga Elorriok alkateak eta Dani Palacios Kirol zinegotziak Elorrioko Txirrindulari Elkarteak berdintasunaren ikuspegitik lasterketak berdintzeko arloan egiten duen lana goraipatu nahi izan dute: “Oso pozik gaude antolatzaileek zentzu horretan egiten duten lanarekin, eta Berdintasunaren eremuan erreferentzia izaten jarraitzeko babestuko ditugu”, adierazi du Buruaga alkateak. Zentzu horretan, eta iazko bideari ekinez, emakumezkoen eta gizonezkoen sariak berberak izango dira.


Osirisen epaiketa - Wikipedia, entziklopedia askea.\nOsirisen epaiketa papiroan margotua. Hilen Liburuko 125. atala.\nOsirisen epaiketa, hildakoarentzat gertaerarik garrantzitsuena da, egiptoar mitologiako sinesmen multzoaren barnean.\nDuatean, hildakoaren izpiritua Anubisek gidatzen zuen Osiris jainkoaren auzitegira. Anubisek, magikoki ateratzen zuen Ib delakoa (bihotza, kontzientzia eta moralitatearen ikur dena) eta balantza batetako platertxoetako batean jartzen zuen. Iba, Maaten lumarekin kontrapisatua zen (Egia eta Justizia Unibertsaleren ikurra), beste platertxoan jartzen zena.\nBitartean, jainkoek osatutako epaimahai batek, bere lehengo jarrerari buruzko galderak egiten zizkion, eta, erantzunen arabera, bihotza pisuz igo edo jaisten zen. Dyehutyk, eskriba bezala emaitzak idazten zituen eta Osirisi ematen zizkion.\nEpaiketaren amaieran, Osirisek bere epaia ematen zuen:\nHau baiezkoa bazen, bere Ka eta Ba momiarekin elkartzera joan zitezkeen, Aja eratu eta betirako bizi.\nBaina epaia ezezkoa bazen, hilaren Iba Ammiti botatzen zitzaion hilen irenslea (krokodilo burudun, lehoi beso, gorputz eta kimadun eta hipopotamo hankadun izaki bat), hildakoarekin amaitzen zuena. Hau, bigarren heriotza bezala izendatzen zen, eta, hildakoarentzat, bere hilezkortasunaren amaiera zen.\n"Justifikatua" edo "ahots justuz" hitzek, hildakoa, Osirisen auzitegiaren aurrean epaiketa arrakastarekin pasatzen duen egoera adierazten dute. Eszena hau, itzultzaile greziarrek "psikostasis" edo "arimaren pisaketa" deiturikoa, Hilen Liburuko 125. atala da, modu zehazkiagoan "egunera irtetzeko liburua" deitua r n prt m xru egiptoeratik.\nHildakoak, hainbat baldintza bete behar zituen epaiketan arrakasta izateko: bakarrik, jarrera akatsgabea froga zezaketenek merezi zuten. Hilen Liburuko otoitzak, jainkoei, akats gabeko bizitzaren kontakizuna erakusteko balio izateaz gain, portaera moraleko proposamenak ere baziren.\n"Ez dut bidegabekeriarik egin beste gizakiekiko, ez dut seniderik hil, ez dut gezurrik esan egia esan beharrean, ez dut traizioaren kontzientziarik, ez dut inongo kalterik egin, ez dut inor sufriarazi, ez ditut jainkoentzako ofrendak lapurtu..."